text:
Ubutumwa bugaya igitabo cya Patrick de Saint-Exupéry.
Banyakubahwa,
Nanditse mbashimira cyane kuba mwakoze ikiganiro ku gitabo "LA TRAVERSÉE".
http://http://www.france-rwanda.info/2021/03/debat-autour-du-livre-la-traversee-de-patrick-de-saint-exupery-qui-nie-les-crimes-commis-par-l-armee-rwandaise-au-zaire-congo-docume
Umwanditsi w' iki gitabo nanjye yatumye ngira icyo navuga ku kiganiro.
Nabonye mu ntangiriro z' ikiganiro uyu Patrick yagiranye n' igihe.com afite ubwoba bwinshi bw' uko amashusho (images) ari kuri murandasi ahinyuza ibyo yanditse mu gitabo. Nashoboye gusesengura, nkoresheje inyurabwenge, nsanga yahishuye umugambi/ akagambane bafite ko kuvanaho ayo amashusho na videwo ziri kuri sites za internet cyane cyane YouTube.
Nkaba natanga igitekerezo ko abantu bose babajwe n' aka kagambane bakora uko bashoboye bakubaka archives nyinshi babikaho aya mashusho n' ibindi bihamya biri hirya no hino. Ngirango n' utarize isomo rya Archivistique yagerageza gukora download akabibika kuri ordinateur ye cyangwa kuri back up/flash disk ifite gigabites nyinshi.
Nkimara kumva ikiganiro mwakoze nashoboye kubona iki gitabo. Mu by' ukuri huzuyemo inyandiko z' agasuzuguro. Gusa nubwo umwanditsi yishyira hejuru (arrogance), ntabwo yashoboye kwerekana sources yakuyemo byinshi mu byo avuga. Ntiyashoboye no kwererekana étapes par étape aho abantu banyuze n' ubuzima babayemo. Mu by' ukuri ntiyashoboye kunyura inzira ndende impunzi zanyuzemo: barara rwa ntambi,bamara umwaka wose bagenda bataruhuka bahigwa bukware, baraswa amasasu, amabombe, etc., burira imisozi, bamanuka iyindi, bagenda mu mashyamba y' inzitane baribwa n' inyamaswa, batwikirwa mu mashyamba, barohwa mu migezi, imvura y' amahindu, batemwa,nta mpamba na busa, bicwa n' inzara n' inyota,abandi batwarwa n'indwara, babura uwabatabara. Patrick we yafashe indege, imodoka, moto n' ibindi yitwaje impamba ihagije ahawe n' abamutumye, arara muri hoteli zitandukanye afite itumanaho rihagije afite n' abashinzwe kumueindira umutekano. Mu gitabo cye icyo yakoze ni ukuyobya uburari avangamo dialogues na anechdotes kugirango abone icyo ashyira kuri page.Ndakeka ko abo yabajije yabahawe n' ubutegetsi bw' i Kigali bakaba wa mugani ari ba agents b' intasi basizeyo igihe bari barafashe DRC.
Mu by'ukuri nabonye umuntu akoze critique historique iri sérieuse nta page n' imwe y' igitabo yasigara idataye agaciro.Byibura hari ikinyoma kimwe kuri buri page.
Uretse kwivuga no kurata ibigwi by' abamutumye, hari henshi ashinjanya ibinyoma nta source n' imwe atanze. Kuki atavuze Kajuga Robert ko wumva yatangiriye urugendo iKigali?
Ahandi agahakana gusa ko nta kintu cyabaye ahantu runaka muri Congo kuko yahageze nyuma y' imyaka makumyabiri n' ibiri akabaza abantu atazi niba bari batuye aho hantu.
Byibura iyo ajya kubaza abantu bakiriho yabonye ku mashusho (urugero, Emma Bonino).
Ibintu yakoze ni icyaha cya anachronisme na escroquerie intellectuelle. N' amapages yanditse ni make, biragaragaza ko atakoze un travail fouillé. Iki gitabo kiragaragaza ikibazo uyu mugabo afite. Afite ikibazo ko ukuri kumaze kujya ahagaragara gufite ibimenyetso byinshi cyane bikaba birimo gutuma ibyo amaze igihe kirekire yandika bitakaza agaciro.
Murakoze, mugire amahoro y' Imana.
Par KK


c: text/html

text:
Mu Rwanda
MTN, Airtel Zakunze Isambu Yawe…Ubutekamutwe Bwadutse
Abanyarwanda batatu baherutse gufatwa n’Urwego rw’igihugu rw’ubugenzacyaha, RIB, rubakurikiranyeho icyaha cyo gushinga umutwe w’abagizi ba nabi cyangwa kuwujyamo ndetse no kwihesha ikintu cy’undi hakoreshejwe uburiganya.
Ibi bikubiyemo kwishyira hamwe bakajya babeshya abantu ko bakorera MTN cyangwa Airtel kugira ngo baboherereze amafaranga babizeza ko biriya bigo bishaka kubaka iminara mu masambu yabo, bakabasaba kubaha amafaranga ngo babibagiramo bizacemo.
Babwiye itangazamakuru ko bemera ko bakoze biriya byaha ariko ko bicuza, bityo batazabyongera.
Umwe muri bo yavuze ko yafatiwe mu cyuho.
Babiri muri bo kandi bavuga ko bafashwe kubera ko babikuje amafaranga y’amajurano, bohererejwe n’umuntu badasanzwe bakorana.
Bavuga ko babikuyemo isomo ry’uko batagomba kubikuriza umuntu amafaranga nk’aho we yananiwe kubyikorera.
Uko babikora…
Umuvugizi wa RIB, Dr Thierry B Murangira avuga ko kugira ngo abantu bakore biriya byaha babanza kwiyita aba tekinisiye b’ibigo bitanga serivisi z’itumanaho, bakabikora ariko barabanje gushaka amakuru y’ibibanza by’abantu runaka, ni ukuvuga amazina ye, nomero ze za telefoni n’ibindi.
Nyuma bahamagara uwo muntu bakamubwira ko nk’abatekinisiye ba kimwe mu bigo bitanga serivisi z’itumanaho mu Rwanda, bazi ko icyo kigo cyashimye ikibanza cye bityo ko ishaka kugishinga umunara.
Basobanurira uwo muntu ko icyo kigo kizayikodesha imyaka myinshi kandi ku mafaranga menshi.
Icyo gihe bamusaba ko yaboherereza amafaranga make.
Mu kanya gato gakurikira icyo kiganiro, hari undi muntu( uba wabisezeranye n’uwa mbere) uhita uhamagara wa muntu akamubwira ko ari ‘manager’ muri icyo kigo cy’itumanaho kandi akabikora yagoretse imvugo kugira ngo yumvikanishe ko ari umunyamahanga bityo ‘byemerwe ko ari manager’.
Uwo uhamagara nyuma abwira uwo muturage bashaka kuriganya ko amafaranga y’ubukode bw’ikibanza cye azajya amugeraho buri mpera y’ukwezi.
Mu rwego rwo kwerekana ko aho hantu hari isambu bahageze, bahazi, uwo manager abwira uwo muturage ko n’isambu cy’umuturanyi we nacyo bagishimye.
Ni uburyo bwo kugira ngo uwo uri kubeshywa yumve ko aramutse atinze, hari undi wamutanga ayo mahirwe.
Babwira uwo muturage ko niba ashaka kwegukana ayo mahirwe(y’uko mu isambu ye hashyirwa umunara ukodeshwa) agomba kugira amafaranga atanga, bityo umuturanyi we akaba abihombeyemo.
Umuturage atangira asabwa kohereza amafaranga ya essence yo kuza gupima ikibanza, wenda agera ku Frw 50 000 nyuma ariko bakamubwira ko yakohereza menshi kuko n’inyandiko y’amasezerano y’ubukode( contract) yakozwe, umuturage akaba arayohereje.
Dr Murangira asaba abaturage kwirinda gutwarwa n’amarangamutima, ahubwo bakajya babanza gushishoza.
Ati: “ Ni gute woherereza umuntu amafaranga mutaziranye, nta gahunda y’indi mwigeze kugirana ngo ni uko gusa akwijeje ikintu utari usanzwe unatekerezaho?
Abagabo baretswe itangazamakuru kuri uyu wa Gatanu tariki 22, Mata, 2021 bafashwe bamaze kuriganya abaturage Frw 2.300.000.
Icyaha cyo gushinga umutwe w’abagizi ba nabi iyo gihamye umuntu ahanishwa igifungo kiri hagati y’imyaka irindwi n’imyaka icumi naho icyo kwihesha ikintu cy’undi hakoreshejwe uburiganya kigahanishwa igifungo kiri hagati y’imyaka ibiri n’imyaka itatu.

robotstxt: allowed

filter: keep


text:
Reka dutangire turebera hamwe kwikinisha icyo aricyo nuko abandi babibona: Cyane cyane mu bihugu byateye imbere( Amerika n’Uburayi) babona ko kwikinisha ari ibintu bisanzwe, bishobora kugira inyungu iyo bikozwe mu rugero, bishobora gutuma ubikora yirinda indwara zandurira mu mibonano mpuzabitsina, bikaba byavura depression n’ibindi. Mu bihugu by’ Afurika n’ Asia, bishingiye ku muco wabyo, babona ko ari ibintu bibi, bitakagombye kubaho mu mibereho y’abantu. Abihayimana nabo ntibemera kwikinisha, bavuga ko bitajyanye n’ijambo ry’Imana. Kwikinisha bishobora kugira ingaruka mbi ku mibanire y’umugabo n’umugore kimwe no ku mibereho y’umuntu mu muryango.
Abaganga binzobere mu ndwara zo mu mutwe (psychology and psychiatry) babona ko kwikinisha bishobora gutangira bikorwa mu rwego rwo kwishimisha bikageraho bikokama umuntu, bigahinduka ingeso. Kuri uru rwego umuntu aba yumva atabaho atabikora (nibyo bita “dependence” mu gifaransa, cyangwa “addiction” mu cyongere.) Hari igihe ubikora aba azi ko ari bibi akumva ashaka kubireka ariko bikamunanira (psychologue babyita “obsessive compulsive disorders”).
Aha twakwibaza niba kwikinisha ari indwara cyangwa ingeso. Dushingiye kuko impuguke zibibona, twavuga ko kwikinisha bitangira ari ibintu bisanzwe, wabikomeza bikazahinduka ingeso, kugeza ubwo bishobora kuzahinduka uburwayi bwo mu mutwe, aho umuntu aba yumva ashaka kubikora ahantu hose (ku kazi, mu ishuri, aryamye,n’ ahandi…)
WAKORA IKI NGO UREKE KWIKINISHA
1. Nta miti ugombera gufata kugirango ureke kwikinisha. Ahubwo bisaba guhindura uburyo bw’imitekerereze n’uburyo wiyumva wowe ubwawe, niyo mpamvu bisaba iminsi.
2. Intambwe ya mbere ni ukumenya ukuri kubyerekeranye no kwikinisha n’ingaruka zabyo: ibyishimo bishingiye ku gitsina ni ibintu bisanzwe umuntu wese ashobora gukenera. Bikaba byiza iyo bikozwe hagati y’abantu babiri, washaka kubigeraho wenyine bikaba ari ukwikunda kandi bikaba byakugiraho ingaruka mbi mubuzima bwawe.
3. Nyuma yo kumenya ukuri ku byerekera nye no kwikinisha, gerageza wiyibutse umunsi wambere wabikoreyeho, n’icyatumye ubikora: wabikoze kuko wari wabuze undi mwishimana? Wabikoze mu rwego rwo kwishimisha cyangwa wabikoze kubera iyindi mpamvu? Umaze kumenya impamvu yatumye ubikora kandi ukaba wiyumvisha neza impamvu wumva ushaka kubireka, fata ingamba zizagufasha kubireka.
4. Niba hari ibindi bintu bituma wumva ushaka kwikinisha, nko kureba filimi z’urukozasoni wabanza ukabihagarika kandi ukabyirinda.
5. Guhindura uburyo bw’imitekerereze: ntibivuze kwegezayo kungufu ibitekerezo bikuganisha ku kwikinisha ahubwo ni ukubisimbuza ibindi byiza. URUGERO: “Ndumva nshaka kwikinisha ariko nziko byazangiraho ingaruka mbi, niyo mpamvu mpisemo kubireka, ingufu nari bubikoreshe nkazikoresha ibindi bikorwa byiza.” Nyuma y’iminsi ukora uyu mwitozo, bizageraho ibyo bitekerezo bigende burundu.
6. Gerageza gushaka ibikorwa byakurangaza mu mwanya wo kwikinisha: Kora siporo, shaka inshuti muganire, jya gusura bavandimwe, gerageza gutemberera hanze,n’ibindi bikorwa byagufasha kumva umerewe neza kandi bikakurinda kuba uri wenyine ahantu ha wenyine.
7. Urasabwa kwirinda ikintu icyo aricyo cyose gituma wumva ushatse kwikinisha. KUREKA KWIKINISHA BIRASHOBOKA KANDI UGOMBA KWIYUMVISHA IBYIZA BYABYO, KANDI KO WOWE UBWAWE UBISHOBOYE.
Video Abakobwa Beza
Kwikinisha: indwara cyangwa ingeso? Dore uburyo bwo kubikira
Reka dutangire turebera hamwe kwikinisha icyo aricyo nuko abandi babibona: Cyane cyane mu bihugu byateye imbere( Amerika n’Uburayi) babona ko kwikinisha ari ibintu bisanzwe, bishobora kugira inyungu iyo bikozwe mu rugero, bishobora gutuma ubikora yirinda indwara zandurira mu mibonano mpuzabitsina, bikaba byavura depression n’ibindi. Mu bihugu by’ Afurika n’ Asia, bishingiye ku muco wabyo, babona ko ari ibintu bibi, bitakagombye kubaho mu mibereho y’abantu. Abihayimana nabo ntibemera kwikinisha, bavuga ko bitajyanye n’ijambo ry’Imana. Kwikinisha bishobora kugira ingaruka mbi ku mibanire y’umugabo n’umugore kimwe no ku mibereho y’umuntu mu muryango.
Labels: igitsina, indwara, kwikinisha, urukundo


text:
Kuki Yesu yitwa Umwana w’Imana?
Icyo Bibiliya ibivugaho
Bibiliya ikunda kwita Yesu “Umwana w’Imana” (Yohana 1:49). Amagambo ngo: “Umwana w’Imana,” agaragaza ko Imana ari Umuremyi, cyangwa ko ari yo Soko y’ibiriho byose, hakubiyemo na Yesu (Zaburi 36:9; Ibyahishuwe 4:11). Bibiliya ntivuga ko Imana yabyaye Yesu nk’uko umuntu abyara abana.
Nanone, Bibiliya yita abamarayika “abana b’Imana y’ukuri” (Yobu 1:6). Ikindi kandi Bibiliya ivuga ko umuntu wa mbere ari we Adamu yari “umwana w’Imana” (Luka 3:38). Icyakora kubera ko Yesu ari we Imana yaremye bwa mbere kandi ikaba ari yo ubwayo yamwiremeye, Bibiliya ivuga ko ari Umwana w’imfura w’Imana.
Ese Yesu yabaga mu ijuru mbere y’uko avukira ku isi?
Yego. Yesu yabaga mu ijuru ari ikiremwa cy’umwuka, mbere y’uko avukira ku isi ari umuntu. We ubwe yarivugiye ati: “Naje nturutse mu ijuru.”—Yohana 6:38; 8:23.
Imana yaremye Yesu mbere y’uko irema ibindi bintu byose. Bibiliya igira iti:
“[Yesu] ni . . . imfura mu byaremwe byose.”—Abakolosayi 1:15.
Yesu ni “intangiriro y’ibyo Imana yaremye.”—Ibyahishuwe 3:14.
Yesu yashohoje ubuhanuzi buvuga ko ‘yabayeho kuva kera cyane, uhereye mu bihe bitarondoreka.’—Mika 5:2; Matayo 2:4-6.
Yesu yari muntu ki mbere y’uko aza ku isi?
Yari afite umwanya ukomeye mu ijuru. Yesu yigeze kuvuga ku mwanya yari afite, igihe yasengaga agira ati: “Data, mpesha icyubahiro . . . kugira ngo ngire icyubahiro nahoranye ndi kumwe nawe isi itarabaho.”—Yohana 17:5.
Yafashije Se kurema ibindi bintu byose. Yesu yakoranye n’Imana ari “umukozi w’umuhanga” (Imigani 8:30). Bibiliya ivuga ko Yesu “yakoreshejwe mu kurema ibindi bintu byose, ari ibyo mu ijuru n’ibyo mu isi.”—Abakolosayi 1:16.
Imana yakoresheje Yesu irema ibindi bintu byose. Muri byo bintu hakubiyemo abamarayika n’ibindi byaremwe (Ibyahishuwe 5:11). Twavuga ko Imana yakoranaga na Yesu nk’uko umwubatsi wakoze igishushanyo mbonera akorana n’umufundi. Uwo mwubatsi akora igishushanyo mbonera, hanyuma umufundi we agashyira mu bikorwa ibiri kuri icyo gishushanyo mbonera.
Yari Jambo. Bibiliya ivuga ko mbere y’uko Yesu aza hano ku isi, yari “Jambo” (Yohana 1:1). Uko bigaragara, Imana yakoreshaga Umwana wayo kugira ngo ihe amabwiriza abandi bamarayika.
Nanone Yesu yari umuvugizi w’Imana kuko yamutumaga ku bantu. Igihe Adamu na Eva babaga mu busitani bwa Edeni, Imana yakoresheje Yesu kugira ngo ibahe amabwiriza (Intangiriro 2:16, 17). Ikindi kandi, birashoboka ko Yesu ari we mumarayika wayoboye Abisirayeli ba kera mu butayu, kandi Abisirayeli bagombaga kumvira ijwi rye badaca ku ruhande.—Kuva 23:20-23. *
^ par. 12 Jambo si we mumarayika wenyine Imana yakoresheje itanga ubutumwa. Urugero, yakoresheje abandi bana be b’abamarayika igihe yahaga Amategeko Abisirayeli ba kera.—Ibyakozwe 7:53; Abagalatiya 3:19; Abaheburayo 2:2, 3.


text:
Inyigisho yo ku wa gatandatu w’icyumweru cya 25,C,2013
Ku ya 28 Nzeli 2013
Mwayiteguriwe na Padiri Cyprien BIZIMANA
AMASOMO: 1º. Zak 2, 5-9a.14-15a; 2º Lk 9, 43b-45
Ibyiza bicengera roho igasabagizwa n’ibyishimo byatangajwe igihe cyose Imana Data Ushoborabyose yagaragarizaga Urukundo muntu yiremeye. Amateka yose y’umuryango we arangwa n’uko gusahakashaka ibyiza bihebuje by’abana be bose bashakashaka ibyishimo bituma baberwa no kubaho. Si umuntu ku giti cye wiyumvamo akanyamuneza gaturuka ku Mubyeyi we, ahubwo ni igihugu cyose kigana inzira imwe y’Amahoro, ni umugi wose wubatse ku Neza ya Nyagasani.
Twavuze ukuntu umuhanuzi Hagayi yashishikarije bose guhagurukira kubaka Ingoro yizihiye Imana i Yeruzalemu. Ubwo butumwa yabusangiye na Zakariya. Bose batumwe n’Imana gukomeza amizero y’umuryango wayo bawuhamagarira kongera gutaka Ingoro yari yarasenyutse no kuyisingirizamo uwabagobotoye umunyururu wa ba Farawo bo mu Misiri. Kugira umurava wo kongera kubaka Ingoro no kuyishimiramo wibukije ibyiza byose bari baravukijwe mu mahanga bangaragamo bafite ipfunwe ryo kugaruka i Yeruzalemu.
Iyo dutekereje amateka y’umuryango wa Isiraheli n’ibihe byiza byakomeje gusimburana n’ibyago, turebana akanyabugabo amateka yacu: tubonamo ibintu bimwe na bimwe biteye ubwoba twanyuzemo maze tukagira impungenge z’ejo hazaza. Izo mpungenge ni na zo zituma akenshi tugenda twijimye nta murava twifitemo. Umuntu wijimye ntashobora gukwiza urumuri aho rutari. Imana ishoborabyose ishaka ko tuba intumwa z’ibyishimo biyiturukaho. Tuyirangamirane umutima ukomeye kuri YEZU KRISTU maze ikibatsi kiturimo cyo kubana na We ubuzira herezo gitume duhora dutera intambwe tujya mbere kandi dufasha n’abandi gukomeza urugendo ruzira ukwiheba.
Nta kintu na kimwe gishobobora gutuma dushidikanya aho amagingo agereye aha; ntituri mu gihe cy’ikubitiro ubwo ibyo YEZU yabwiraga intumwa ze byose byaziberaga amayobera arenze kure ubwenge bwabo. Yabasobanuriye irango ry’ubutumwa bwe rijyanye n’umubabaro w’umusaraba ariko barinda barigeramo ntawe usobanukiwe nk’uko twabyifinduriye mu Ivanjili ya none. Bategereje gusa amabonekerwa ye amaze kuzuka.
Dusabirane ingabire yo guhorana ibyishimo bitangwa no kubana na YEZU KRISTU aho turi hose. Nasingizwe mu mitima yacu. Umubyeyi Bikira Mariya aduhakirwe. Abatagatifu duhimbaza none ari bo Wenzisilasi, Lawurenti Ruwizi, Simoni wa Rohasi, n’Umuhire Fransisiko Kasiteyo badusabire.


text:
Ubutumwa bwa le 12.03.2016 Kwubakira k’urutare ariwe Kristu no kuganzwa na Mpwemu W’Imana
-Matayo 7:24-29
Yesu ni we Rutare umwubakiyeho by’Ukuri aranesha,
uwubatse k’urutare agira:ukwizera,agira ijambo ry’Imana muri we,agira intumbero.
Umukristu w’ukuri agomba kugira intumbero ariyo Kuzabana na Yesu mw’ijuru,icyogihe
usaba Yesu kubana nawe murugendo rw’agakiza akagushoboza gukomeza kwubakira kuri we,naho yaba amarushwa y’isi,ufite intumbero ugira gukomeza urugendo.ukwo nikwo kwubakira k’urutare
Haraho umuntu akizwa kugirango Imana igukemurire ibibazo kandi koko Ikabikora ariko
Igikomeye Imana Yifuza nuko Tuzabana Nayo naho imigisha iradukurikira kuko byose nibyayo kandi nabadakijijwe ibintu barabitunze.
Igihambaye naho tuzaba saho turi ubu,kuko iyo tujya nubuzima buzahoraho,niyo mpamvu dusaba Yesu imbaraga zo kunesha iteka.
Uwubakiye k’umusenyi nuba adafite ijambo ry’Imana ngo arifate nk’ukuri,icyo gihe ashobora kuneshwa n’ibibazo,uburwayi,ubukene……..
Razaro nubwo yakennye ababaye akiri mw’isi ariko yagize iherezo ryiza kuruta wamutunzi wabayeho neza akagira umubabaro mwiherezo rye.
-Kubara 21:1-7
Abisilayeli bacogojwe n’urugendo bidogera Imana na Mose bibaviramo kuribwa n’inzoka baza guca bugufi kub’wurukundo rw’Imana ikoresheje umukozi Wayo Mose irabakiza.
Dukomeze urugendo ntiducogore,kwibuka ibitangaza Imana yagiye ikora bituma ushikama kuko Imana idahinduka,ntitukifuze ubuzima twavuyemo,agakiza katubere umunezero
Kandi iyo habaye kwidogera Imana hatabaye kwicisha bugufi hakurikira ibihano kuko Imana iba ishaka ko duhindukira tugaca bugufi tukihana,ntitugakinishe ubuntu.
Icyo umukristu yakora kugirango akomeze kubakira k’urutare:
1.Gusenga no kugira umwanya wo gusoma ijambo ry’Imana
2.Kwitondera amategeko y’Imana.1 yohana 2:3-6,1 yohana 3:22-24
Uvuga ko akunda Imana ntiyitondere amategeko yayo ntakuri kuba kuri muri we,
3.Kumenya ko muribyose ucamo Imana igukunda ukayizera kuko ntakigeragezo cyakubaho Imana itabona ko ugishoboye:1 abakorinto10:12-13
4.Kutaganzwa n’akamere ukayineshesha Umwuka w’Imana wahawe:Gahini yaburiwe n’Imana atarica Abeli ko ibyaha bimugenza nyamara ko akwiriye kubitegeka nyamara aranga ategekwa na kamere ageza aho yica Abeli…itangiriro 4:6-8
5.Kugenzura inshuti zawe ko ari izagukomeza murugendo rw’agakiza cg se arizituma udakomeza urugendo
6.Guca bugufi,kwisuzuma no kwemera guhanurwa
7.Kwinjira mu bikorwa by’Imana no kugenda uhamya aho Yesu yagukuye ukamushingira intahe


text:
Yesu abe muri twe tumushima kuko dufite ibihamya
Ubutumwa bwa le 4.07.2020
1 Abatesalonike 5:18: Tugomba gushima Imana muri byose atari igihe twabonye ibyiza gusa. Gushima mu biryoshye,muri byacitse, byahindurije, mu ntambara n,igihe tutabona inzira ariko dufite ibyiringiro ko Yesu azakora.
Zaburi 106; 1-2: Ngo ni nde wabasha kuvuga ishimwe rye ryose? Ubishoboye ni ubasha gushima mu byiza,ibibi n,ibyo utumva.
Zaburi 95:1-7 Dushime Imana ko ari Imana.Reka tugarure icyubahiro cy,Imana,twirekure tuyishime .
2 Samuel 7:18-23 Dawidi yari umwami w,umutunzi ariko hari aho yavuye.Ku ngoma ye Imana yakomeje imuha amasezerano.Dawidi aricara areba uburyo Imana yamukuye mu ntama,mu basore bakuru be,ikamukiza intambara ye na Sawuli,iy,abafirisitiya,isezerano ry,ubwami mu bana be…..maze ishimwe riva mu ndiba y,umutima we ati njye ndi nde? Njye n,inzu yanjye turi bande? Reka natwe twibuke icyo Imana yakoze mu buzima bwacu maze dushime biva indani. Iryo niryo shimwe Imana ishima.
Yesaya 43:7-13 Imana ntacyo itakoze ,tubifitiye gihamya. Mu bigeragezo naho tugomba gushima Imana kuko byose iba ibibona
Yobu 1:20 Byoroshye gushima mu byiza ariko mu bigeragezo bikatugora.Biroroshye gushima wabyaye ariko ntibyoroshye gushima Imana yamwisubije. Dusabe imbaraga dushime muri byose. Daniel 3:24-27Ba Shadurake n,abagenzi be bemeye gutabwa mu muriro bati yadutabara itadutabara IMANA n,Imana. Uyu munsi uraca mubiki? Izere Imana izahore yitwa Imana ibihe byose.
Yesaya 50:7-8 Abamwizeye by,ukuri bahora biteze ibyo izakora.Icara wibuke ko ari Imana,Ibyo yakoze mu bugingo bwawe,mu buzima bwawe, ibyo birakurura kubona ibiri imbere byiza izakora. Amen


text:
Hari abemeza ko igihugu kibona abayobozi bagikwiye. Iyo mu gihugu nta bantu bakunda ukuri bigaragaza, gishobora kubakira politiki ku kinyoma bigakunda. Iyo nta bantu bashyira mu gaciro bareba kure kandi b’inyangamugayo amahano ashoboka yose ashobora kukigwira.
Birababaje kubona ubutegetsi bwishimira kugira abaturage b’injiji. Burundamo ingengabitekerezo y’ikinyoma n’ubuswa. Ubundi ukabarinda kumenya ibiba ku isi. Bakarota ko bari muri paradizo , ko igihugu cyabo ari icya mbere muri byose. Ko amahanga yose aza kwigira ku Rwanda. Singapuru ya Afrika
Amashuri akiyongera,abaminuje bakaba akangari, ubuswa n’ubujiji bikarushaho kwimonogoza. Ubundi tukinjiria 2020 mu nzozi. Abitwa ko ari injijuke, inararibonye bakabeshya kurusha uko bahumeka muri raporo z’urudaca zerekana ko ubukungu bwateye imbere. Rubanda Afrika yayimajije amaguru bose barabaye ba “Musuhuke”.
Nkunzuwimye
Hari abibwira ko iyi mvugo itakijyanye n’igihe kuko twasezereye ingoma ya cyami n’ingoyi mbi ya gihake. Nyamara iyo witegereje mu mitwe y’abanyarwanda benshi ubuhake buracyarimo. Kubaho ni ukuyoboka. Kirazira kuvuguruza umutware. Irivuzumwami. Uvuze ibinyuranye n’iby’umutware bamufata nk’umwiyahuzi. Ni mu gihe kandi muri iyi myaka makumyabiri ishize uwashatse wese kuvuga ibinyuranye n’ibyo Inkotanyi zibona ntibamenya ikimukubise cyangwa ikimuriye. Ingero ntizibuze. Guhera mu mudugudu kugera mu Rugwiro abo ingoma imaze kumira ni benshi. Mu Rwanda kirazira kwitekerereza hari abashinzwe gutekereza abandi bakabishyira mu bikorwa cyangwa bakimuka. Ushobora gukora icyo ushaka ariko kirazira gutekereza no gushyira mu gaciro batabikubwiye.
Urwishe ya nka ruracyayirimo
Mu mateka y’u Rwanda twagize abami b’abasazi n’abasinzi. Iyo umwami yasaraga cyaraziraga kumuvuguruza ngo kuko ari umwami. Akikorera iby’abasazi akarimbagura abantu uko yishakiye kubera ubusazi bwe cyangwa ubusinzi . Ni amahano kwerekana ko umwami yasinze cyangwa yasaze. Igihugu kikayoborwa n’umusinzi cyangwa umusazi izuba riva.
Ingero ni nyinshi, Mazimpaka yageze n’aho yica umwana we bwite, Musigwa ngo yaganirije abagore be. Cyilima Rujugira, undi muhungu we, na we iyo adahunga yari agiye kumurahira iyo twinikaga. Uko yapfuye asimbukiye urutare ngo ni ikiyaga, bagatinya kumubuza ngo kuko yari umwami bitwereka amahano ashobora kugwira abemera “irivuze umwami”. Ntibikadutangaze iyo umuntu arimbura imbaga yarangiza akabyigamba, akababazwa n’uko umujinya utashize agakomerwa amashyi.
Rwabugiri utari umusazi ariko bivugwako yari umusinzi byabuze urugero,yirirwaga akindagura abantu kugera no ku bikomangoma. Nyamara byari bizwi ko inzoga ari imfura ikanyobwa n’indi. Ntumbaze niba ubwo Rwabugiri yari imfura. Kuba utari imfura ukaba umwami ni “icyondo mu ishashi”.
Abazi imibare bahamyako Rwabugiri yaba yarishe umubare munini w’abanyarwanda ugereranije n’uko abari batuye u Rwanda icyo gihe bari hasi ya miliyoni imwe . Iyo wongeyeho abaguye ku Rucunshu, abishwe na Kabare , Ruhinankiko na mushiki wabo nyuma yaho, usanga kumena amaraso mu Rwanda ari akarandabazimu. Urwishe ya nka ruracyayirimo. Iyo umuyobozi yidoga kwica no kurimbagura abantu agahabwa amashyi n’abanyamadini , impuguke,abahanga n’ abanyabwenge benshi bo mu gihugu ubona ko isuku igira isoko.
Hari ubwo umuntu yakwibwira ko ibyo ari ibya kera abantu batarajijuka. Reka da abanyarwanda muri rusange bifitemo ubuhake. Uhereye ku bize. Nta burenganzira bubaho kirazira kuvuguruza umuyobozi. Ibi bigira ingaruka nyinshi mu buzima bw’igihugu. Umuyobozi ntayobora kubera guharanira inyungu za rubanda ahubwo aharanira inyungu z’uwamugabiye. Nta matora abaho habaho kugabana. Ni nayo mpamvu twirirwa twumva inyerezwa ry’umutungo ku nzego zose. Aho bakurikiza amategeko n’uburenganzira bw’abantu unyereje umutungo wa rubanda arawuryozwa. Aho imyumvire y’ubuhake yacengeye mu mitwe y’abantu ibyo ntacyo bitwaye icya ngombwa ni ukurengera inyungu z’uwamugabiye. Iyo bimunaniye baramunyaga yareba nabi akanatangwa. Kuko aba ahemukiye (agomeye), uwamugabiye.
Itegeko Nshinga cyangwa igihango
Gufata u Rwanda nk’igihugu kigendera ku mategeko ni ukubaza amenyo y’inkoko ureba umunwa wayo. N’ubwo ibi Inkotanyi ari byo zaje ziririmba yari amareshyamugeni. Iyi turufu yarariye kuko abanya politiki batagira ingano bayirukankiye, ubu bakaba batubwira ngo barashutswe. Nyamara imbaga y’abanyarwanda abahutu n’abatutsi bazize ubwo buswa n’inda mbi by’abashutswe.
Mu Rwanda ntihaba amategeko haba igihango. Kandi igihango kiba hagati y’abagabiranye kirenze kure amategeko tuzi. Ari nayo mpamvu iyo winjiye mu buyobozi bw’Inkotanyi hari indahiro ugira y’igihango. Abazi iyo ndahiro y’inkotanyi bazatubwira. Gusa kubigaragara inkurikizi z’iyo ndahiro zo ziraboneka: n’inzigo n’ibitambo. Mu gihugu kigendera ku ngengabitekerezo y’ubuhake nta muyobozi ukosa cyangwa ngo yibeshye keretse iyo bibonywe n’uwamugabiye.
Abazanye Republika bari he?
Umwanzuro
Nkatwe urubyiruko rwibona muri mouvance ya « Nouvelle Generation » dukwiye gukora ibishoboka byose tukipakurura imyumvira ya gihake no guhakirizwa yokamye ababyeyi n’abasokuruza bacu . Tugomba rwose gushyira imbere indangagaciro yitwa » Freedom » akaba ariyo duharanira ndetse tukitegura no kuba twayimenera amaraso yacu. Ukwishyira ukizana kuri buri mwenegihu ni zo ngufu zadufasha kubaka Ejohazaza hanogeye buri wese muri twe . Ninde wakwifuza kuzaraga abo abayaye ikiziriko cy’ingoyi nk’iyi ya FPR-Inkotanyi ???
SHIMWA Aurore


text:
URUKUNDO NYARUKUNDO EP 2:Cyuzuzo arabutswe inkumi itagira uko isa !
....Kuva uwo munsi Uwera ntiyatuje. Yumvaga ko kuba ari we mukobwa wenyine wabashije kwifotozanya na Cyuzuzo mu magana y’ababyifuzaga bimuha amahirwe yo gukundana na we. Yari abizi neza ko ntawundi mukobwa mu kigo ufitanye ubucuti bwihariye na Cyuzuzo kandi byari bimaze kuba nk’umuco ko buri mukinnyi wese aba afite umukobwa bakundana mu kigo. Yatangiye kujya amusanga aho ahagaze mu gihe cy’akaruhuko akamusuhuza bakaganiraho, rimwe na rimwe bajya kurya akinyuza aho ari akamubwira ati: «Muryoherewe». Cyuzuzo yabifataga nk’ibisanzwe ariko buhorobuhoro atangira kubona ko hari ikibyihishe inyuma.
Umunsi umwe Cyuzuzo na bagenzi be bakinanaga bari bicaye mu nsi y’igiti cy’ipera inyuma y’inyubako bararagamo batera igiparu byacitse. Uwitwa Minani ari na we wari kapiteni w’ikipe araterura ati: «Ariko ubundi mbayobora nka nde mundusha gutereta sha. Uziko ari nge usigaye ntagira umukunzi mu ikipe yose.» Cyuzuzo ati «Humura turi babiri abo byacanze.» Bose biyamirira icyarimwe bati: «Yayayaya! Sigaho kutubeshya izuba riva wowe rwose.» Minani yungamo ati: «Wimbeshya sha wowe warabirangije Cyuzu. Niba nta mukunzi ugira, Uwera muba mupanga iyihe mishinga?» Cyuzuzo aratangara cyane ati: «Ese ni we utumye mwese muhakanira icyarimwe ngo ndabeshya. Nta kidasanzwe nganira na Uwera rwose. Uwababwira ukuntu mutinya buriya ahubwo.» Bose baraseka, maze Minani ati: «Icecekere sha icyo utazatubwira amaso yacu azatwereka. Gusa Uwera yatsinze igitego abandi bakobwa batagira ingano baguhigiraga barabuze aho baguhera.»
Cyuzuzo ibyo yabwiraga bagenzi be ni ukuri. Uwera yaramukundaga akabigaragaza ariko Cyuzuzo yari atariyumvamo ibyo gutereta abakobwa kuburyo n’iyo babaga barikumwe yaburaga ibyo amubwira. Barinze basoza ikiciro rusange Uwera yaraheze mu gihirahiro, batandukana uko.
Cyuzuzo yakomereje ikiciro cya kabiri cy’amashuri yisumbuye mu Rwunge rw’Amashuri rwa Butare. Yari amaze kuba intyoza mu mupira w’amaguru kuburyo yahise yinjira mu ikipe y’ikigo ku munsi wa mbere w’imyitozo kubera ubuhanga yagaragaje.
Umunsi umwe ikipe yabo yakinye umukino wa gicuti n’ikipe y’Ishuri ryisumbuye ryitiriwe Kristu Umwami rya Nyanza mu rwego rwo kwizihiza umunsi mukuru w’uburezi gatolika. Umupira watangiranye imbaraga nyinshi, bigaragara ko amakipe yombi yari yiteguye bihagije. Abanyeshuri b’ibigo byombi na bo bari babukereye biteguye gushyigikira amakipe yabo.
Byageze mu minota ya nyuma y’igice cya mbere cy’umukino bikiri ubusa ku busa. Mu gihe ba rutahizamu ku mpande zombi bakoraga ibishoboka byose ngo barebe ko hagira uwiba umugono abakinnyi b’inyuma akanyeganyeza urucundura, umupira waje kurengera ku ruhande rw’epfo ahegereye izamu ry’ikipe ya Nyanza, Cyuzuzo amanuka awukurikiye ngo awugarure bwangu arengure. Umwe mu bakobwa bari hirya gato ariruka arawumutanga, arawufata arawumuhereza, nuko arahindukira asubira aho bagenzi be bari bahagaze. Cyuzuzo yakiriye umupira aho kurengura aguma ahagaze yitegereza uwo mukobwa utagira uko asa werekezaga hirya asanga bagenzi be. Kamanzi wari utegereje ko Cyuzuzo arengura ati: «Cyuzuzo gira vuba iminota irashize.» Cyuzuzo arikanga ahita arengura.
Cyuzuzo yasubiye mu kibuga n’imbaraga zidasanzwe, ashakisha igitego nk’uwagitumwe, bidatinze afungura amazamu atsinda igitego cya mbere cy’ikipe ye. Igice cya mbere cy’umukino cyarangiye ari igitego kimwe ku busa.
Mu gice cya kabiri cy’umukino, ikipe y’Urwunge rw’Amashuri rwa Butare yinjije ibindi bitego bibiri harimo kimwe cya Cyuzuzo. Ikipe y’Ishuri ryisumbuye ryitiriwe Kristu Umwami rya Nyanza Nyanza nayo yinjiza igitego kimwe, bityo umukino urangira Butare itsinze Nyanza ibitego bitatu kuri kimwe.
Umukino usoje, mu gihe bishimiraga insinzi, Kamanzi yegereye Cyuzuzo atangira kumuserereza kuko yari yabonye ibyamubayeho igihe yajyaga kurengura. Cyuzuzo na we ntiyihishira ahubwo aboneraho kubaza Kamanzi niba azi iryo hogoza ryatumye yibagirwa urugamba rutoroshye yari ariho. Kamanzi ati: «Yitwa Umutesi yiga mu wa gatatu.» Yungamo ati: «Uburanga arabahiga bose muri iki kigo kabisa.» Cyuzuzo araseka ati: «Ivugire nge amagambo yashize ivuga kabisa.»
Umunsi umwe Cyuzuzo yagiye kunywa icyayi muri kantine, asanga intebe zuzuye bamwe bahagaze hanze, na we yaka icyayi n’umugati arasohoka. Yubuye amaso arabukwa Umutesi ahagaze hirya gato na bagenzi be, aturuka inyuma atamubonye aramutungura ati: «Umute, bampe iki se?» Umutesi ahindukiye atungurwa no kubona ari Cyuzuzo umuhamagaye dore ko atiyumvishaga ko yaba azi izina rye. Ariyumanganya ati: «Baguhe icyo ushaka rwose wadutsindiye ikipe yari yaratwandagaje umwaka ushize.»
Baganiriyeho akanya gato amasaha yo kujya mu ishuri aba arageze. Bavanye kuri Kantine berekeza ku mashuri, bageze aho Umutesi yigiraga Cyuzuzo aramusezera agiye kugenda, Umutesi aramubwira ati: «Wambabariye ukambwira uko wamenye izina ryange. Nge nakumenye kuko uri umusitari muri ruhago ariko nge byantunguye gusanga unzi pe!» Cyuzuzo araseka maze ararikocora ati: «Umukobwa mwiza nkawe se ni nde utakumenya koko?» Umutesi aramwenyura n’udusoni twinshi ati: «Ni uko wivugira nyine naho ubundi …» Cyuzuzo ati: «Naho ubundi iki se ko ahubwo ubwiza bwawe bwahogoje benshi!»
....Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere na buri wa gatanu
Kanda hano usome agace kabanje
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317


text:
Isomo wakura ku mugore w’umunyakenya watwitswe n’umugabo kubera mesaje
Umugore witwa Dorcas Awinja w’imyaka 27 afite ububabare bukomeye aho aryamye mu bitaro nyuma yuko atwitswe n’umugabo we amuziza kuba yarasomye mesaje yo muri telefoni ye agasanga ivuga iby’urukundo, umugore agahita abwira nabi umugabo, umugabo nawe akaza kugira uburakari burenze akamutwika. Nyuma yo kumenya ayo makuru polisi yo mu gace kabereye iryo sanganya ikaba yasabye abashakanye gukura isomo ku byabaye.
Aho Dorcas aryamye mu bitaro yarahiye cyane kuko mubiri we hafi 63% wahiye azira mesaje yabonye muro telefoni y’umugabo we ikamutera umutima mubi, agatuka umugabo we akabura kwihangana kugeza ubwo amutwitse.
Amakuru dukesha standard media avuga ko bijya gutangira telefoni y’umugabo wabanje gusona umugabo akanga kuyitaba, umugore yageze aho arayifata asangamo ubutumwa bw’umugore umubwira amagambo y’urukundo ahita aterera hejuru amubwira nabi baratongana karahava kugeza aho umugabo uburakari bumufashe amumenaho amavuta yo gucana ( kerosene), umunagaho n’umwambi waka arashya hafi umubiri wose, umugabo nawe ahita ahunga.
Amakuru akomeza avuga ko umugabo yatangiye guhamara inshuti n’abavandimwe avuga ko umugore ariwe witwitse , nyamara umugore we agasaba ko yashyikirizwa inkiko kuko n’ubundi yari asanzwe amuhohotera.
Polisi yo mu gace ibyo byago byabareyemo isaba abafite ingo kwigira kuri ibi byabaye bakajya bakemura ibibazo mu buryo bworoheje bitaragera ku rwego rwo gutwikana cyangwa se bakicana nkuko bijya bigenda rimwe na rimwe.
Nubwo uyu mugore akirembye akaba atabajijwe byinshi ndetse n’uyu mugabo akaba atarashyikirizwa inkiko, ibyo aribyo byose ushobora gusanga bose bari kwicuza, haba ku kuba umugore yaratonganyije cyane umugabo we amaze kubona umutumwa bw’urukundo, haba ku kuba umugabo yaracudikanye n’abandi bagore ndetse no ku kuba yarahubutse agatwika umugore we kubera uburakari.
Nkuko Polisi yo muri Kenya isaba abashakanye, ni byiza ko mu gihe habayeho amakimbirane ugerageza gucisha make mushakira ikibazo umuti nyuma mwitonze dore ko hari nubwo wasanga iyo mesaje haroherejwe n’umuntu ushaka kubasenyera.
Source : Standardmedia
Gracieuse Uwadata
Ibitekerezo byanyu
-
-
Jesus Nagaruke Yongere Acungure Abantu Kuko Noneho Isi Izarimbuka Yose Birantangaje Pe !!!!! Ndibaza Niba Abantu Badateye Kimwe Kugirango Umugore Anjye Kwandikira Umugabo Wabandi Uziko Abagore Ntasoni Bagira Birumvikana Ko Uwo Mugore Ari Indaya Yuwo Mugabo Ubwo Muri Urwo Rugo Hahoraga Amakimbirane Murakoze. Murabantu Babagabo Turabemera Cyane.!!!!


text:
Karongi: Inka7342 zatanzwe muri gahunda ya Girinka zabahinduriye imibereho
Yanditswe na DUSINGIZUMUREMYI VESTINE
Mu karere ka Karongi hamaze gutangwa inka 7342 muri gahunda ya Girinka, bamwe mu baturage bo mu karere ka Karongi bahawe izi nka bahamya ko zabahinduriye imibereho.
Baziruwiha Ignace ni umwe mu bahawe inka muri Gahunda ya Girinka utuye mu kagali ka Mataba mu murenge wa Rubengera mu karere ka Karongi, avuga ko inka yorojwe yatumye ava mu manegeka akaba ageze ku mutungo wa Miliyoni zirenga 10.
Avuga ko atarahabwa iyi nka yabaga mu kazu gato kuri imwe n’igice abanamo n’amatungo magufi, atunzwe no guca incuro, agahingira abaturage.
Ati: “Mpawe inka ya Girinka natangiye kureba abantu dufatanya guhinga tukagabana byeze, maze kubona ifumbire ntangira kwatisha nkihingana, ubuzima butangira guhinduka, inka iba irabyaye nkayikama litiro 12 ku munsi nkagurisha umunani imwe igura 200 asigaye tukayanywa.
Amafaranga nakuye mu mata nayaguzemo ibikoresho byo kuroba mu Kivu, inka yakomeje kubyara, nkomeza no kuroba nza kugura indi nka, nari nkiba mu manegeka, tuvoma amazi y’i Kivu, haciye iminsi nayo iba irabyaye, iri kumwe n’iyayo mbigurana ikibanza nongeraho ibihumbi 30”.
Yongeraho ko yasigaranye inka ya Girinka ikomeza gutanga umusaruro, aho yaje kongeranya amafaranga ahabwa ku ikaragiro n’ayo mu burobyi agurisha n’ikimasa, ni uko atangira kubaka.
Ati: “Iyi nzu nashyizemo amashanyarazi na Televiziyo ubu aho ntuye umpaye miliyoni icumi sinazemera. Ibishingwe na byo rimwe na rimwe ndabigurisha ikamyo imwe bampa ibihumbi 30, sinifuza ibyo kurya ndahinga nkeza, ntanga ubwisungane mu kwivuza, mbere nari umutindi, inka imaze kubyara gatandatu. Mba mu kiciro cya gatatu cy’ubudehe, umugore wange abasha kujya mu itsinda ryo kubitsa no kugurizanya, mbaze umutungo nkesha iyi nka warenga miliyoni 10… byose tubikesha imiyoborere myiza”.
Akomeza avuga ko bamubwiraga kujya ku mudugudu akanga yumva ko haba abakire, ariko yaje guhindura imyumvire arimuka ngo ubu iyo umurwayi arwaye ahamagara moto ikaza ikageza umurwayi kwa muganga ku mafaranga 1000 gusa.
Ati: “Iyo wageze mu mudugudu uba wageze mu rindi terambere uhorana isuku witeguye ko hari uwagusura ariko mu manegeka uba wumva ko ntawagusura ugahorana umwanda ntiwibuke gukubura no kumesa”.
Umuvuzi w’amatungo mu karere ka Karongi Nyirimanzi Theoneste, avuga ko kuva mu mwaka wa 2006 kugeza muri uyu mwaka w’imihigo wa 2018 bamaze gutanga inka 7342 muri gahunda ya Girinka.
Ati: “Kuva 2006 tumaze gutanga inka 7342 zingana na 85% zirimo izatanzwe n’akarere, izatanzwe n’abafatanyabikorwa n’izituwe. Kuva Girinka yatangira twari dufite intego ko umwaka wa 2018 uzarangira tumaze gutanga inka 8573 kugira ngo tuzigereho turakomeza gukurikirana abahawe inka bose biture tunisunge abafatanyabikorwa kugira ngo badufashe muri iyi gahunda”.
Umuyobozi wungirije ushinzwe imibereho myiza muri aka karere, Mukashema Drocella, avuga ko gahunda ya Girinka yahinduye imibereho y’abaturage aho ufite Girinka abonamo inyungu y’amata, ifumbire, inshuti, mituweli ku gihe n’ibindi.


text:
Thursday, April 29, 2021
Wari uzi ingano y'isukari iba mu binyobwa bidasindisha
Hirya no hino wumva abantu bavuga ngo kunywa inzoga, cg fanta ni bibi, icyaha cg se ibindi bishakiye. iyi nkuru ntije kukubwira ibyo, ahubwo ije kukumenyesha ingano y'isukari iri mu binyobwa bimwe na bimwe tumenyereye ko bidasindisha. Urugero: Fanta.
Fanta isanzwe (Orange, Citron) icupa ritoya (375ml) ririmo 41g (Amagarama) bingana n'utuyiko duto 10,3 (naho ubaze mililitiro 100ml: 10.9g zihwanye n'utuyiko duto 2.7) mu cyegeranyo kiri hasi aha, muraza kubonamo ko Coca-cola benshi dukunda irimo hafi utuyiko16 muri mililitiro 600. Byirebere mu mbonerahamwe ikurikira
Tuesday, April 27, 2021
Manuals Lib ( Urubuga rutanga ibitabo bisobanura )
Urashaka imfashanyigisho kumurongo? Manuals Lib iriho kugirango igufashe kuzigama igihe cyakoreshejwe mugushakisha. Nk'uko abayikoze babisobanura, ububikoshingiro bwayo bugizwe na dosiye zirenga 4.711.149 ziri muri pdf kandi igenda irushaho kwaguka buri munsi! Gusa andika ijambo ryibanze murwego rwo gushakisha hanyuma ushake icyo ushaka! Ibisubizo by'ishakisha birimo izina, ibisobanuro, ingano n'umubare w'impapuro. Ushobora gusoma igitabo kumurongo cyangwa kugishyira muri mudasobwa yawe. Byongeye kandi, inyandiko zirashobora gusangirwa kumurongo rusange. Murakaza neza! | Kanda aha ushakishe ibi bitabo |
byanditswe na .. saa Tuesday, April 27, 2021 No comments:
Libellés : Imfashanyigisho, Kwiga, Lib, Library, Manuals
Subscribe to: Posts (Atom)


text:
Umubyeyi w’imyaka 40 yishwe n’umwuma arengera ubuzima bw’abana be
Umubyeyi w’imyaka 40 wapfuye azize umwuma nyuma yo kumara iminsi itatu anywa inkari ze, kugira ngo ashobore konsa abana be babiri, umwe ufite imyaka itandatu (6) undi ibiri (2) ashaka kurokora ubuzima bwabo, nyuma y’uko ubwato bari barimo bwazimiriye mu nyanja ntibashobore kugera aho bajyaga.
Uwo mubyeyi witwaga Mariely Chacon, yatanze ubuzima bwe kugira ngo arengere ubw’abana be babiri. Ubundi yari gahunda yo gutembera mu rwego rw’umuryango, ubwato barimo bwari burimo abantu 9, nyuma buza gukubitwa n’umuhengeri urabumena, ndetse batakaza n’icyerekezo bajyagamo, kuko bavaga aho bavuka hitwa i Higuerote muri Venezuela bagana ku kirwa kidatuwe cya La Tortuga muri Caraibes, ariko ntibabigeraho.
Ibyo bikimara kuba, Mariely n’abana be babiri ndetse n’umuntu ubarera, bamaze iminsi ine mu gice cy’ubwato kitari cyangiritse, ‘canot de sauvetage’, ariko bakomerewe cyane n’igipimo cy’ubushyuhe cyari hejuru cyane.
Kugira ngo abana baticwa n’umwuma bitewe n’inyota ndetse n’ubwo bushyuhe bukabije, Mariely yanyoye inkari ze muri iyo minsi kugira ngo ashobore konsa abana be babiri. Ngo yashoboye kurokora ubuzima bw’abana be, ariko ubwe ntibwarokoka.
Ubwo ubutabazi bwabageragaho, bwasanze abo bana bombi bizingiye kuri nyina wari wamaze gupfa. Na ho Veronica Martinez w’imyaka 25 wareraga abo bana we ngo bamusanze mu gafirigo gato kaba mu bwato, yagiyemo ngo yihishe ubwo bushyuhe bukabije. Uwo mukobwa wareraga abana ndetse n’abo bana kuko babasanze bakiri bazima, ngo bahise babihutana kwa muganga kugira ngo bitabweho, kuko bari bafite ikibazo cy’umwuma, bababutse kubera ubushyuhe bukabije. Ikindi bose uko ari batatu, ngo bagaragazaga ibimenyetso by’ihungabana.
Ise w’abana we ngo ari mu baburiwe irengero. Mariely, abaje gutabara basanze amaze amasaha makeya apfuye. Urupfu rwe ngo rukaba rwaratewe n’uko hari zimwe mu ngingo zananiwe gukomeza gukora bitewe no kubura amazi mu mubiri kandi ngo bishoka ko icyo kibazo cyongerewe uburemere no konsa nk’uko abaganga babivuze.
Ku mbuga nkoranyambaga, ubutumwa bw’akababaro bwakomeje kwiyongera, abantu bashima umutima w’uwo mubyeyi. Umwe mu bakoresha imbuga nkoranyambaga yagize ati "Sinigeze ngira amahirwe yo guhura na we. Iminsi ya nyuma y’ubuzima bwawe ivuze byinshi ku byari mu mutima mwiza wawe, uri umucyo iteka ryose".
Humberto Chacon, ise wa Mariely yavuze ko “Urwo rugendo rwo mu bwato rwari urugendo rwari urugendo rusanzwe, uwo muryango wateguye kugira ngo bashimishe abana babo”.
Ni urugendo rwatangiye ku itariki 3 Nzeri 2021, ariko ubwato bugira ikibazo, nyuma ubutabazi buza kurokora abo bwarokoye harimo abo bana babiri ku itariki 7 Nzeri 2021, nk’uko bitangazwa n’Ubuyobozi bw’Ikigo cya Venezuela bushinzwe ibyo mu mazi.


text:
Biragoye ko wakwumva umuntu utazi izina Bosebabireba kubera ukuntu indirimbo ze zabiciye bigacika, nubwo zabaga arizo guhimbaza Imana ariko wasangaga zicurangwa no mu tubari kandi ugasanga amagambo azigize benshi bayafashe mu mutwe.
Nyuma yuko uyu mugabo wabarizwaga mu itorero rya ADEPR yamamaye akaba kimenyabose, yatangiye kujya avugwaho inkuru zitandukanye zitajyanye no kuba yitwa umukozi w’Imana ariko nyirubwite akaruca akarumira bigateza urujijo muri rubanda. Bamwe bakabifata nko kumuharabika abandi bakumva ko bidashoboka ku mukozi w’Imana nk’uyu.
Mu 2018, Bosebabireba yaje guhagarikwa mu itorero rya ADEPR azizwa ubusambanyi. Byabaye nyuma y’amakuru yamuvugwagaho y’ubusinzi no gutera inda abakobwa batandukanye, hagiye haboneka abagore bagaragaza abana bavuga ko babyaranye nawe.
Abantu bakomeje kuba mu rujijo kuko ntacyo yigeze abitangazaho ahubwo ahita ajya kuba muri Uganda aho yaje guhurira n’ibihe bitoroshye.
Nyuma yaho agarukiye mu Rwanda, mu kiganiro aherutse kugirana na Iyobokamana Tv, yemeye ko ibyo yavuzweho byose aribyo kandi ko yabisabiye imbabazi kandi Imana yamubabariye.
Muri iki kiganiro, Bosebireba yagize ati “Nta nduru ivugira ubusa ku gasozi, nta muntu uyobewe ko itorero rya ADEPR twigeze kugirana ibibazo bakampagarika, ntabwo bampagarikiye ubusa ntibandenganyije bampagarikiye ukuri.”
Yakomeje avuga ko ibyabaye byose yabitewe n’intege nke z’umubiri abandi bantu bose bahura nazo ariko ubu ari umukirisitu utakibarizwa mu byashize.
Yagize ati “Mu bintu byavuzwe byari byo ntabwo nahagarara imbere y’abantu ngo mvuge ngo ndi umwere, ndi umuntu kandi ntuye mu Isi kandi ibamo ikintu kiba mu kanwa k’abantu cyitwa satani. Nanjye ndi umuntu ngira intege nke ariko icyo nishimira ntabwo zamperanye.”
“Niba hari umuntu uvuga ngo Theo yararenganye baramwanga, buriya umwanzi wa mbere ni satani kandi ntangarize abantu ko niba icyo gihe ibyo byarabayeho uyu munsi ndi umukirisitu kandi wemewe.”
Muri iki kiganiro yavuze ko afite abana barindwi yabyaranye n’umugore we w’isezerano n’abandi bane yabyaye hanze.
Yagize ati “Njye umugore wanjye twambikanye impeta nanahemukiye, wihangana cyane kuko n’ubu turi kumwe dufitanye abana barindwi. Abana nemeye nzi umubare ni bane, babiri ba nyina baraje abandi ntibaje ariko na bo barahari wajya kubona na bo baraje.”
Bosebabireba yavuze ko ibi bintu byamuteje ibibazo bikomeye kuko n’ubu ahura na byo ariko kandi byamwigishije no kwihangana ndetse bimwereka inshuti z’ukuri.
Mu gusoza iki kiganiro uyu muhanzi yari yasazwe n’amarira yibutse ibihe bikomeye yanyuzemo biturutse ku byaha yigeze kugwamo, aboneraho gusaba abakunzi be bakomerekejwe na byo imbabazi.
Yagize ati “Umuntu byakomerereje ambabarire.”
Video yose y'ikiganiro:


text:
Elisabeth Elliot, umugore wabaye intwari yo kwizera n’ubwo yahuye n’amagorwa menshi y’ubuzima agapfakara inshuro ebyiri n’ibindi bibi, ariko yikomeje ku Mana arinda agakiza kayo bituma atabaruka k’intwari.
Elisabeth Elliot yavukiye i Buruseli mu 1926 ku babyeyi b’abamisiyoneri bahise bimukira muri Leta Zunze Ubumwe z’Amerika. Agezeyo akiri muto, yakoze umwuga wo kwizera no gukurikira Kristo. Elisabeth yahise yumva umuhamagaro w’Imana wo kuba umumisiyoneri. Mu 1944, agamije kuba umusemuzi wa Bibiliya, yiyandikishije muri Wheaton College aho yahuye na Jim Elliot bari bahuje umuhamaro kandi bakundana igihe kirekire. Nyuma yo guhabwa impamyabumenyi Elisabeth yahuguye benshi nk’umusemuzi wa Bibiliya maze mu 1952 we na Jim bombi bagiye muri Ecuador gukora nk’abamisiyoneri. Hanyuma, mu 1953 we na Jim barashakanye aho, mu 1955, umukobwa wabo Valerie yavutse.
Muri icyo gihe inzitizi mu bumisiyoneri zarabonetse ku bwoko bwa Amazone, icyo gihe bwitwaga Aucas ariko ubu buzwi ku izina rya Waodani. Ubu bwoko, bwiberaga mu mashyamba akunda kugwamo imvura kandi ururimi rwabo ntirwamenyekanye. Waodani yari ifite kandi izina riteye ubwoba kubera urugomo. (Ubushakashatsi bwerekanye ko ubu bwoko bwagiraga ubwicanyi bukabije).
Bitewe n’ikibazo cya Waodani, itsinda ry’abasore b’abamisiyoneri batanu b’Abanyamerika, barimo Jim Elliot, bahisemo kugerageza kubageraho. Nyuma yo guhura na bo bwa mbere byari ari urugwiro, muri Mutarama 1956 aba basore barishwe.
Iyicwa ry’aba bagabo batanu ryagize ingaruka zikomeye muri Amerika ndetse no ku isi yose. Ibinyamakuru ntabwo byibanze ku byakozwe n’ubwoko bw’abanyarugomo, ahubwo byibanze ku barokotse, cyane cyane Elisabeth n’umwana Valerie. Elisabeth yagiye muri Amerika ari kumwe n’umukobwa we kandi mu byumweru bike, yanditse igitabo “Through Gates of Splendor”. Iki gitabo cyaragurishijwe cyane atari ukubera ibintu bitangaje byavuzwemo, ahubwo ni ukubera ko Elisabeth yari afite impano yo kwandika ndetse n’ubushishozi bwimbitse.
Kwiyumvamo yahamagariwe n’Imana guhamya abishe umugabo we, Elisabeth yasubiye muri Ecuador n’umukobwa we.Yasenze asaba umwanya wo kuvugana na Waodani. Amaherezo, umugore umwe wo mu bwoko bwa Waodani yagaragaye, yemerera Elisabeth gutangira kwiga urwo rurimi, nyuma yo kwemeranya kubana mu mahoro, Elisabeth, umukobwa we w’imyaka itatu na Rachel Saint (mushiki w’umushoferi wishwe) bagiye kubana na Waodani.Igitekerezo cy’uko Elisabeth, nk’umubyeyi urera abana wenyine, yajyanaga umukobwa we muto kubana n’umuryango w’abanyarugomo bishe umugabo we byari bitangaje. Igitangaje cyane ni uko mu1950 Elisabeth ari we wafashe iya mbere mu kwegera ubwoko bw’abicanyi.
Imyaka ibiri abagore Elisabeth na Valerie babanaga na Waodani. Baremewe kandi, biga ururimi, bigisha ishingiro ry’ubukristo. Bashoboye kugaragariza imbabazi abo bagabo bishe abagabo babo bakundaga ndetse no kwerekana icyo kubabarira bisobanura byatesheje agaciro umuco wa Waodani wica abantu.
Amaherezo, Elisabeth yavuye i Waodani akorana n’ubundi bwoko kugeza mu 1963. Yahise yibanda ku kwandika no kuvuga. Ntabwo yigishije ibijyanye n’ubutumwa gusa ahubwo yanigishije ibintu byinshi mu buzima bwa gikristo. Mu myaka ya za 1960 yazanye impinduka nini mu muco, yasanze atanga ibisobanuro ku ruhare rw’umugore.
Mu 1969, Elisabeth yongeye gushakana na professor wa tewolojiya. Ikibabaje ni uko yapfuye azize kanseri mu 1973.Yongeye kuba umupfakazi, Elisabeth yakomeje umurimo we ku isi yose, yongera ku nshuro ya gatatu mu 1977 n’umuyobozi w’ibitaro. Amaze imyaka cumi n’itatu yakiriye gahunda yo gukora ikiganiro cyabaga buri munsi kuri ya radio ya gikristo. Hamwe n’ikinyejana gishya byaje kugaragara ko Elisabeth yari atangiye kurwara umutwe maze arekera aho kuvuga mu ruhame mbere y’uko apfa mu 2015.
Urupfu rwa Elisabeth Elliot
Elisabeth Elliot yapfiriye ahitwa Magnolia, muri Leta ya Massachusetts Kuwa 15 Kamena, afite imyaka 88 azize indwara yo kwangirika k’ubwonko (dementia) yari amaranye imyaka 10.
Dore ibintu 3 by’ingenzi twakwigira ku buzima bwa Elisabeth Elliot:
Icya mbere, kwizera kwe kwerekanaga kumvira Imana cyane: Elisabeth yabonaga ubukristo nk’ikintu kirimo kumwigisha kumvira Kristo byuzuye. Uku kwemera kuyoborwa n’Iman ni byo byamuhatiye guhura n’abicanyi b’umugabo we akabababarira.
Icya kabiri: Kwizera kwe kwaranzwe no kwemera Imana kwimbitse. Elisabeth yahanganye n’imibabaro yagize: Urupfu rw’abagabo be babiri, kwicwa kw’abakozi bakoranaga n’izindi ntambara nyinshi. Yanze kugerageza gushaka ibisobanuro kuri ibyo bintu. Icy’ingenzi yigishije ko tugomba kwemera ibyo twahawe n’Imana.
Icya gatatu: Kwizera kwa Elisabeth kwamuhaye ubwigenge bukomeye imbere y’isi.
Itumanaho rya gikristo ryose rishobora guhumuriza cyangwa kugorana. Elisabeth yanze gutanga ibyo abantu basabye ahubwo mugihe yajyaga i Waodani bari bategereje ko azavuga nabi ku bamwiciye abantu. Nyamara we yanditse avuga ko ari abantu beza.
Ubuzima bwo kuba umwizerwa no kwera imbuto bwa Elisabeth Elliot buduha urugero rwiza rwo guhindura abantu abigishwa ba Kristo. Muri iki gihe dukwiriye kumwibuka ndetse no kumwigiraho.
Source: www.canonjjohn.com
[email protected]


text:
Nshimiyimana David n’umuhanzi Nyarwanda ukora indirimbo zo kuramya no guhimbaza Imana ku mazina ya Davinshi abifatanya n’ishuli aho yiga Tewolijiya muri Kaminuza akaba n’umuvugabutumwa.
Davinshi yavuye i Majengo mu karere ka Rubavu akurira mu mujyi wa Kigali kur’ubu atuye mu karere ka Rubavu ari naho akunda gukorera ibikorwa bya Muzika n’ubwo anyuzamo akajya gutanga ubutumwa bwiza bwa Yesu Kristo hirya no hino mu Rwanda uko Imana ibimushoboje.
Uyu musore ukiri muto mu myaka amaze gushyira hanze indirimbo zitandukanye, indirimbo zahembuye benshi n’ubu zigisana imitima ya benshi kur’ubu akaba yakoze indirimbo yise “INDIRIMBO YANJYE” indirimbo yakozwe na Captain P ndetse amashusho yayo ayoborwa n’uwitwa Onesme. Mu kiganiro na IBYAMAMARE.COM yatangaje aho yakuye igitecyerezo cyo gukora iyi ndirimbo yise “Izina Ryanjye”.
“Nakuye inspiration kuri Zaburi ya 118 cyane cyane kumurongo wa 14, ariko numwanditsi w’ iyi Zaburi yari yifashishije indirimbo ya Mose Abisiraheri baririmbye bamaze kwambuka inyanja itukura, indirimbo y’ insinzi ivuga ko Uwiteka ari Indirimbo yanjye, Agakiza kanjye, akaba nimbaraga zanjye, muri make nukwerekana uburyo Uwiteka ari byose kuri njye.”
Davinshi Mu kwandika indirimbo kugira ngo ubutumwa buyikubiyemo bufashe benshi Davinshi avuga ko hari ibyo agenderaho ko mbere yo kuyikora ayishyira abashumba bakareba ko atatandukiriye ibyo Bibiliya yemera.
” Iyo ndikwandika indirimbo nibanda ku bintu byinshi Gusa icy’ingenzi cyane navuga nuko igomba kuba yemeranya na Bibiliya 100% kuko iyo maze kwandika indirimbo mbanza kujyanira na ba pasiteri banjye bakumva niba ntatambikiriye ngo mvuge ibihabanye nibyo Bibiliya ivuga.” Davinshi
Ku bijyanye nizamuka rya muzika akora avuga ko amaze kugera ku rwego rushimishije n’ubwo akizitirwa n’amasomo gusa anezezwa no kuba hari Abanyarwanda batari bacye bamaze kubohoka kubera indirimbo ze. Ku bijyanye no kuba atagaragara cyane mu bitaramo by’ivugabutumwa mu karere ka Rubavu Davinshi avuga ko biri hafi gutungana.
Indirimbo yanjye by Davinshi


text:
Gutandukana kw’ababyeyi bigira ingaruka zikomeye cyane ku bana, ariko ntago abakobwa n’abahungu bitwara kimwe mu kibazo, ndetse akenshi nta nubwo bagira ingaruka ku buryo bumwe. Kuko havuka ikibazo cyo kureberera abana, kubasura, no kubitaho.
Gutandukana kw’ababyeyi bigira ingaruka ku bana ku mpamvu zitandukanye, bitewe n’imyaka cyangwa igitsina cy’umwana.
Ubushakashatsi buvuga ko gutandukana kw’ababyeyi bugira ingaruka ku bahungu n’abakobwa mu buryo bumwe, ariko bakabicamo mu buryo butandukanye.
Ubushakashatsi bugaragaza ko abakobwa batangira kugaragaza ibimenyetso bitari byiza mu gihe cy’umwaka 1, birimo nko guheranwa n’agahinda uburakari n’umujinya, n’ibindi bibazo bijyanye n’imitekerereze. Akenshi ibi bimenyetso bigenda bigabanuka uko ibihe bitambuka.
Dr. Paul R. Amato inzobere mu bushakashatsi bwo gutandukana hagati y’abashakanye avuga ko mu miryango myinshi yatandukanye, abagore bakunze gusigara bita ku bana.
Ku bana b’abakobwa bakiri bato, ubushakashatsi bugaragaza ko batangira kugirana umubano ukomeye cyane naba nyina, ibyo bigatuma bakira imihangayiko vuba kurusha uko baba barasigaranye naba Papa babo.
Dr. Paul akomeza avuga ko bikwiye ko ababyeyi b’abagore basigaranye n’abana b’abakobwa baba bagomba kubafasha kugirana umubano mwiza naba Se, kugirango umwana atazakurana imyivure mibi no kwanga Se umubyara.
Ubushakashatsi nanone bugaragaza ko gutandukana kw’ababyeyi bigira ingaruka cyane ku myigire,uburere n’imyitwarire y’umwana w’umukobwa. Kuko 10% by’abana b’abakobwa bahita batakaza icyizere cyo kwitwara neza ku ishuri.
Ubushakashatsi bugaragaza ko abakobwa babasha kwitwara neza ku ishuri, ari ababashije gukurikiranwa no gufashwa nibura n’umwe mu babyeyi babo.
Itandukana ry’ababyeyi no gushaka umufasha bundi bushya nanone rigira ingaruka ku mikurire n’imihindagurikire y’umubiri w’umukobwa.
Akenshi bituma umukobwa agera mu gihe cy’ubwangavu no kuzana imihango imburagihe (hakiri kare).
Abana benshi b’abakobwa ntiba biteguye kwitwara kuri iyo mihindagurikire y’umubiri wabo iba ije itunguranye, ku bwiyo mpamvu ababyeyi baba bagomba kubaba hafi bakabasobanurire uburyo bakwiye kubyitwaramo.
Nanone iri tandukana ry’ababyeyi rituma abana b’abakobwa bakura imburagihe. Gusa akenshi ababyeyi b’abagore batandukanye n’abagabo babo bahita batangira kwiyegereza abakobwa babo cyane, babaganiriza uburyo bagomba kwitwara mu bwangavu bwabo, mu bibazo bahura nabyo, kudaheranwa n’agahinda, ndetse n’ibindi bibazo bijyanye n’ubushobozi bahura nabyo.
Ubushakashatsi nanone bugaragaza ko itandukana ry’ababyeyi rigira ingaruka zikomeye cyane ku bana b’abahungu batangiye kuba ingimbi harimo nko gukunda kurwana, kwiyenza.
Nanone aba bana b’abahungu bakunze kugaragara mu bikorwa byinshi by’urugomo, ndetse bigafata intera ikomeye iyo ababyeyi batandukanye barabanje kugirana amakimbirane mu rugo abana babireba.
Ubushakashatsi bukomeza buvuga ko binatuma imitekerereze n’icyizere by’umwana w’umuhungu bigabanuka.
Iyo ababyeyi bagitandukana nyuma y’umwaka 1, abana b’abahungu bafite munsi y’imyaka 7 batangira kwigira ibyigenge, gusakuza cyane, kugira amahane, no gusuzugura. Iyi myitwarire itangira kugabanuka hashize umwaka ababyeyi batandukanye.
Iyo umubyeyi yongeye gushaka umufasha bikunze kugira ingaruka ku bana. Iyo habayeho kongera gushaka hashize igihe gito byongerera abana ibibazo kuko akenshi abo bana ntibumvikana naba mukase cyangwa umugabo wundi wa nyina.
Gusa abana b’abahungu bakunze kumvikana n’umugabo wa nyina ndetse hakaba nubwo amubona nk’inshuti ye, mu gihe abana b’abakobwa badakunze kumvikana naba mukase ariko abahungu kuri bam ukase bakira impinduka vuba.
Ubushakahatsi bugaragaza ko abana bari hagati y’imyaka 3 na 13 bakunze kubona ababyeyi babo bagirana amakimbirane mbere yuko batandukana, bakira ibikomere vuba kurusha abana bafite ababyeyi bakibana bahora mu makimbirane.
Rimwe na rimwe gutandukana kw’abashakanye biba byiza aho guhora barwana. Iyo ababyeyi bahora mu makimbirane ya hato na hato bagakomeza bananzura ko bazatandukana, bituma abana bahora bahangayitse, batishimye.
Kuko ntibaba bumva impamvu yo gutandukana kw’ababyeyi babo, hakaba nubwo abana batekereza ko aribo ntandaro yo kutumvikana kw’ababyeyi babo, cyane iyo abana bamaze kuba ingimbi.
Cyangwa abana bakibwira ko hari amakosa bakorera ababyeyi agatuma batumvikana.
Ariko iyo ababyeyi batandukanye buri wese agakomeza kuba hafi abana, kubarinda ibibi, kubafasha bituma abana bakomeza bagakura neza kandi n’uburere bwabo bukagenda neza.
Iyi nkuru dukesha urubuga rwa Wikipedia ivuga ko, iyo ababyeyi batandukanye umwana akiri muto, ubushakashatsi bugaragaza ko haba hari amahirwe menshi yuko uwo mwana nawe azatandukana nuwo bazashakana.
Kuko abo afata nk’icyitegerezo cye ni ababyeyi be kandi baba baratandukanye, mu gihe umwana wabanye n’ababyeyi be bombi amahirwe menshi nuko iyo ashatse abana neza n’uwo bashakanye.
Itandukana ry’ababyeyi ntiri kunze kugira ingaruka zikomeye iyo batandukanye abana bageze mu myaka y’ubugimbu, hagati y’imyaka 14 na 18.
Impamvu nuko abana baba barabanye n’ababyeyi babo igihe kirekire ku buryo baba bazi neza imibanire yabo. Rero baba bumva neza bihagije impamvu yo gutandukana kw’ababyeyi babo.
Gusa ibi kuri abana ababyeyi batandukanye bamaze kuba bakuru bituma havumo ikintu cyiza nko kwigirira icyizere bakagira icyo bakora bashaka ubuzima.
Ariko nanone ibi bibaviramo kugira ubwoba, no kwitakariza icyizere cyuko nibashaka abafasha nabo bazatandukana nabo, kandi koko abenshi birangira ariko bigenze.
Gutandukana kw’ababyeyi bikunze gutuma aba bana b’ingimbi bava mu mashuri kugirango bafasha barumuna babo, ndetse bakunze no kwishora mu busambanyi bagaterwa inda, abahungu nabo bakazitera bitewe nuko baba basigaye bigenga.
Ikindi nuko umwana ufite ababyeyi batandukanye yaravutse ari umwe atinda gukira ibikomere no kubyakira kurusha abana bafite abo bavukana.
Ubushakashatsi bukomeza bugaragaza ko kimwe mu bifasha umwana guhangana n’ibibazo ahura nabyo nyuma yuko ababyeyi be batandukanye, nuko ababyei be baba bagomba kumuba hafi, kumufasha, gukomeza gukurikirana imibereho n’imyitwarire ye.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Indangamuntu izajya yifashishwa n’abakoresha mituweli mu kwivuza
Yanditswe na admin
Ubuyobozi bw’Ikigo cy’ubwiteganyirize bw’abakozi (RSSB) Ishami rya mituweli, buratangaza ko umwaka utaha wa mituweli hazatangira uburyo bw’ikoranabuhanga mu kwishyura imisanzu ku banyamuryango, bigahita bigaragara muri ‘system’, bityo uwishyuye akaba yakwitwaza indangamuntu mu kwivuza, bidakuyeho ko n’amakarita azakoreshwa kuri bamwe batarageza ku myaka yo kuzifata.
Nk’uko bisobanurwa na Ntigurirwa Deogaratias, Umuyobozi muri RSSB ushinzwe ubukangurambaga no kwandika abanyamuryango ba mituweli, ngo hafashwe ingamba zo kugabanyiriza imvune abakoresha mituweli hashyirwaho uburyo bw’ikoranabuhanga mu kwishyura, bityo bikazafasha abakoresha mituweli gukoresha indangamuntu zabo bitabaye ngombwa ko bajya gushaka amakarita, kuko amakuru yose y’imisanzu y’umuryango azaba ari mu mashini za RSSB.
Ati “Umwaka utaha tuzatangira gukoresha uburyo bw’ikoranabuhanga mu kwishyuza abanyamuryango, bityo umuryango wishyuye uzajya uhita ugaragara mu mashini zacu ndetse na we ahabwe amakuru kuri telefoni ye ko imisanzu ye yakiriwe.”
Avuga ko icyo gihe umuryango uzaba ubasha kujya kwivuza, bagashyiramo amazina y’umuyobozi wawo, bityo agahita agaragara mu mashini ko yishyuye, agahita avurwa hadategerejwe ko yerekana ikarita.
Ntigurirwa avuga ko kwivuza umuntu akoresheje indangamuntu bitazakuraho ko amakarita atangwa ku batarageza igihe cyo gufata indangamuntu kugira ngo bagaragaze ko ari bo koko.
Uyu muyobozi atangaza kandi ko imisanzu ya mituweli izajya itangwa hakoreshejwe uburyo bwo kohereza amafaranga hakoreshejwe imirongo y’itumanaho, ngo bitabujijwe ariko ko no kwishyurira ku mabanki no ku bigo by’imari bizakomeza ku babishaka.
Ati “Ubundi buryo twashyizeho ni ubwo kwishyura hakoreshejwe imirongo y’itumanaho, aho umuntu azajya yishyura muri ubwo buryo azajya ahita abona ubutumwa bumwemeza ko imisanzu ye yakiriwe na RSSB.”
Ngo ibyo byose bizajyana n’uko urutonde rw’abanyamuryango ruzaba rumaze gushyirwa mu buryo bw’ikoranabuhanga, abishyuye bagahita bagaragara mu mashini za RSSB.
Abaturage bategerezanyije amatsiko uburyo bushya bw’ikoranabuhanga, aho bamwe muri bo bavuga ko bwafasha cyane kandi bukabarinda gusiragira bashaka amakarita yo kwivurizaho na kashe ngo kuko biri mu bibafata umwanya munini, cyane cyane mu ntangiriro z’umwaka wa mituweli.
Karamaga François atuye mu Kagari ka Kabasengerezi, Umurenge wa Muhima, avuga ko ubu buryo asanga bwaratinze kuko bugiyeho bwazafasha cyane abanyamuryango ba mituweli kwivuza batabanje gusiragizwa mu gushaka amakarita.
Ati “Nakwishimira cyane icyagabanyiriza imvune abaturage bakoresha mituweli kuko basiragira cyane bashaka amakarita na kashe kugira ngo babashe kwivuza. Ubu buryo bwadufasha rwose, kuko umuntu yajya yishyurira umuryango we, agahita abona ubutumwa bubyemeza ahasigaye agafata indangamuntu ye akaba ari yo ajyana kwivuza ikagaragara ko ari we koko.”
Mutimucyeye Candide we ni uwo mu Murenge wa Rugenge, Akarere ka Nyarugenge, yemeza ko ubu buryo bubaye bushyizweho umwaka utaha bugatangira gukoreshwa bwakwihutisha serivisi abanyamuryango bakenera muri RSSB, kandi ngo byanagabanyiriza n’abakozi babo imirimo myinshi bakoraga.
Ati “Erega ubu buryo bw’ikoranabuhanga bwagirira akamaro impande zombi, abaturage bivuriza kuri mituweli ndetse n’abakozi ba RSSB kuko bwabagabanyiriza imirimo yo gutanga amakarita no kuyatera kashe.”
Ibi byose birakorwa na RSSB mu gushaka umuti w’ibibazo bikunze kugaragara mu ntangiriro z’umwaka wa mituweli, mu gihe cyo gutanga amakarita no guterera kashe abanyamuryango bishyuye, akaba ari mu rwego rwo gutanga serivisi nziza ku bakoresha ubwishingizi bwa mituweli.
MUGISHA BENIGNE


text:
Mu buzima busanzwe intandaro yo gusenyuka kw’ingo ni amakimbirane hagati y’abashakanye. Mubyukuri nta rugo rudakimbirana, ariko iyo abarwubatse bombi baziranye ku miterere yabo, bibafasha gukemura ikibazo cyose bashobora kugirana bityo ugasanga umunezero utashye iwabo.
Abahanga mu bijyanye no kumenya imiterere y’abantu, bavuga ko abantu bose bo ku isi bari mu byiciro 4 by’imiterere:Sanguine, Chorelic, Melancholic, Phlegmatic Birashoboka ko abantu babiri bashobora kwisanga mu cyiciro kimwe cy’imiterere ariko bakaba batameze kimwe kuko nta muntu umeze nk’undi 100% umuntu wese arihariye.
Dore ibintu by’ingenzi kumenya iyi miterere bizagufasha mu rugo:
Kumenya uwo mukwiye kubakana urugo, bizagufasha kumenya no kwakira abantu mukorana, kubana n’abo mu muryango kuko wamaze kumenya uko bateye, kubaho utaremererwa n’abantu ndetse no kumenya kubababarira.
Tugiye kurebera hamwe ubwoko 2 bw’imiterere y’abantu, naho ubundi 2 tuzabureba mu gice kizakurikiraho.
1. Sanguine
Aba ni abantu bafite imiterere itangaje kuko ni abantu bakunda kuvuga cyane, si abantu bavugira ku ijwi ryo hasi n’iyo usanze baganira ari abantu batatu, usanga ijwi rye ari ryo riri hejuru. Ni abantu baba bafite amarangamutima ashyushye, bahorana ibyishimo baseka. Biroroshye kumwegera no kumugira inshuti kandi bagira inshuti nyinshi. Mubyukuri gusabana biraborohera mu buzima bwabo. Kuri bo igisobanuro cy’ubuzima ni ukuryoherwa (gukina no kwidagadura), akunda ibirori, iyo ari mu bandi akunda kwiharira ijambo. Bakunda gushimagizwa ntibakunda umuntu ubagaya. Ariko kandi ababarira vuba ntagira inzika.
Intege nke zabo
Bene uyu muntu ntagira gahunda, niba ushaka ko akora ikintu mufatirane, nakubwira ngo azabikora ejo umenye ko atakibikoze. Ikindi bakunda gukabya mu nkuru zabo. Ni abantu batagira gahunda (disorganized) niba ari umugore usanga uburiri budasashe, mbese ibikoresho bitari kuri gahunda, niba ari umugabo ajugunya ibintu byose nta gahunda. Baravuga ariko ntibakunda gukora kandi bangiza umutungo cyane. Mu buryo bw’umwuka ni abanyakavuyo kuko badafata umwanya ngo atinde asoma Bibiliya.
2. Chorelic
Aba ni abantu barangwa n’ibintu bikurikira:
Ni abantu bihuta mu buzima bwabo ibyo bakoze byose bakabikora vuba. Kuri bo igisobanuro cy’ubuzima ni ibikorwa. Ni umuntu uhorana ubushake bwo gukora. Ni umuntu wumva ko yihagije. Ni umuntu uzi guhatana ngo ashyire mu bikorwa ibyo yiyemeje. Ntibimugora gusohora amarangamutima kuko iyo arakaye cyangwa yishimye arabikubwira. Ntibimugora gufata icyemezo ndetse bakunze no kuba abayobozi. Ni abantu bazi kugera ku byo biyemeje kandi kenshi barahirwa mu buzima. Baratanga nta cyo wababurana. Mu bijyanye n’umwuka, iyo bihaye Imana babijyamo neza kuko bakunda kugera ku ntego kandi bakabikora neza.
Intege nke zabo
Ni umuntu utazi guha agaciro amarangamutima y’abandi, iyo ari umugabo usanga umugore we yarababaye ku bijyanye n’amarangamutima. Aba bantu banengwa guhubuka. Ingo zikunze kubananira iyo ari abagabo kuko batazi guha agaciro abagore babo ngo babahe ijambo, bamenye amarangamutima yabo kuko icyo bashyira imbere ni ibikorwa. Bagira intege nke zo kwiharira ijambo. Bariyemera ku buryo kwizera Imana bibagora kuko bumva ibyo bagezeho ari imbaraga zabo. Iyo ari umugabo usanga umugore n’abana bamutinya kuko agira igitsure, arakankama ndetse rimwe na rimwe arakubitana. Barikunda ndetse bizengurukaho.
Mubyukuri kuvuga ku miterere y’abantu bigamije kwimenya imbaraga ndetse n’intege nke zawe hanyuma ukamenya uko wakwitwara ku wo mwashakanye kugira ngo mubashe kubana mu mahoro. Iyo umaze kumenya imiterere y’uwo mubana biguha imbaraga zo kumenya uko umutwara ndetse no kwihanganira intege nke ze.
Mu gice cya kabiri tuzarebera hamwe imiterere y’abitwa Chorelic n’abitwa Melancholic kandi nizera ko bizadufasha kwisobanukirwa twebwe ubwacu no kumenya uko twakwitwara kuri bagenzi bacu.
Source: agakiza tv
[email protected]


text:
MINIJUST irasaba Imiryango itari iya Leta ikora ibijyanye n’ubutabera kwihutira gusinyana amasezerano
Yanditswe na UHORANINEMA ANITHA
Kuri uyu wa kabiri tariki ya 29 Gicurasi 2018, Minisitiri w’Ubutabera akaba n’intumwa nkuru ya Leta Busingye Johnston yaganiriye n’abayobozi batandukanye b’imiryango itegamiye kuri Leta ifite inshingano zifite aho zihuriye n’ubutabera, kugira ngo bongere barebere hamwe icyakorwa ngo inshingano bafite zigende neza, bumvikane uburyo bakongera gukorana neza, basubire ku murongo nkuko byari biri mu myaka ishize.
Minisitiri Busingye yavuze ko impamvu y’ibi biganiro ari uko hamaze kuboneka umubare munini w’imiryango itegamiye kuri Leta ikora ibijyanye n’ubutabera igera kuri 53, bigaragara ko ari umubare munini. Muri iyo miryango 53 hari imiryango myinshi idafitanye amasezerano na Minisiteri y’Ubutabera (MINIJUST) nk’urwego rukuru. Kugeza ubu iyari imiryango yari yarasinye amasezerano ntirenga 10.
Ibi byagaragaye nk’ikibazo kuko ibikorwa bikorerwa muri iyo miryango bibazwa MINIJUST akaba ari yo mpamvu bagomba kuba bafitanye amasezerano. Bifuje kwicara hamwe bakaganira, abataragirana amasezerano na MINIJUST bakayagirana kugira ngo bagire imikorere n’imikoranire myiza.
Imwe mu miryango yitabiriye harimo HAGURUKA ukaba ari umuryango utegamiye kuri Leta ufite mu nshingano guharanira uburenganzira bw’umugore n’umwana, bakabaha ubufasha mu bijyanye n’amategeko. Umunyamabanga Nshingwabikorwa w’uyu muryango Umurerwa Ninette, avuga ko uyu muryango umaze imyaka 27 ariko nta masezerano bari barigeze bagirana na MINIJUST.
Umurerwa yagize ati ”Twebwe nk’umuryango nta masezerano yanditse twari dufitanye na Minisiteri y’Ubutabera, gusa nyuma y’ibi biganiro dusanze ari ngombwa. Bigaragara ko amasezerano akenewe kuko bizadusha muri byinshi nk’umuryango, bizadufasha kumenyekanisha ibyo dukora kurushaho, ikindi nk’umuryango HAGURUKA bizadufasha kubona ibindi bitekerezo bivuye muri Leta ndetse n’ubundi bufasha butandukanye”.
Akomeza avuga ko kuba HAGURUKA itari ifitanye amasezerano na MINIJUST bari bafite imbogamizi zuko ibyo bakora bitamenyekana, dore ko ukora ibintu byinshi byiza harimo gufasha abaturage kumenya amategeko abarengera, cyane cyane ay’ibanze y’ubuzima bahura nabwo buri munsi, ikindi banahugura abayobozi b’Inzego zibanze. Aya masezerano azatuma ibi bikorwa bimenyekana kandi bigere kuri benshi kurushaho.
Minisitiri Busingye yagize ati “Umuntu wese ukora ubutabera mu Rwanda, ikerekezo twaragitanze Inteko Ishinga Amategeko yarakemeye icyo akwiye gukora ni ikiri muri icyo kerekezo kandi icyo kerezekezo twakigezeho twabivuganye twese, ari iyo miryango itegamiye kuri Leta na MINIJUST”.
Minisitiri w’Ubutabera arasaba abafatanyabikorwa bari mu bikorwa bijyanye n’ubutabera bose ko basinyana amasezerano na MINIJUST vuba, kugira ngo bibafashe kumenyana n’ibyo bakora, ibizima babyishimire inkunga y’ibitekerezo byo kubashyigikira bayitange, ibitari bizima babinenge ariko babinengere hamwe mu mucyo.
Hariho abashobora kuba batekereza ko ubwigenge bw’imiryango itegamiye kuri Leta bukwiye gutuma bakora ibyo bashaka. Ibyo byaba ari ukuvuga ubwigenge icyo butari cyo kuko ubwigenge ni ugukora ibyo ugomba gukora si ugukora ibyo wishakiye. Cyane ko ikerekezo cy’ubutabera ari kimwe mu Rwanda cyafatiwe hamwe, ni yo mpamvu MINIJUST igomba gufatanya n’imiryango itari iya Leta kugera kuri icyo kerekezo.


text:
Kantarama Agnes umubyeyi uteranira mu Itorero Presibiteriyene mu Rwanda (EPR) Paroisse Biguhu, Presibiteri Kirinda, akarere ka Karongi, umurenge wa Ruganda yabonye kugira neza kw’Imana ubwo yamukizaga indwara ya asthma ubushobozi bw’abaganga bwananiwe, ariko mu gihe cy’amage nibwo Yesu yaserutse aramukiza ubu ni umuhamya wo gutangaza imbaraga z’Imana no guhumuriza abihebeshejwe n’uburwayi ko amasengsho ari intwaro bakwiye kurwanisha.
Asthma ni indwara ifata inzira z’ubuhumekero ikazifunga bityo umurwayi agahumeka bigoranye kuko usanga asemeka ndetse iyo iyi ndwara ikomeje kuzahaza umuntu bigera aho bamuha pompe imufasha kwinjiza umwuka mu mubiri. Asthma ni imwe mu ndwara zidakira.
Uyu mubyeyi wabonye gukora kw’Imana ikamukiza imwe mu ndwara zihangayikishije benshi mu batuye isi kuko itavurwa ngo ikire, ariko mu magambo ye bwite arava imuzi uko ijuru ryumvise amasengesho ye hanyuma rigashiyira mu bikorwa icyemezo cyo kumukiza asthma burundu.
“Indwara ijya kumfata natangiye nkorora nkagira ngo ni ibisanzwe ariko nkumva mu gatuza handya cyane ndetse nkananirwa guhumeka. Hashize iminsi nagiye kwa muganga baransuzuma bambwira ko ndwaye asthma. Natangiye gufata imiti ariko ndababwiza ukuri ko ari indwara iteye ubwoba kuko nijoro sinajyaga ndyama nararaga nkorora ntabasha guhumeka, abo mu rugo iyo babonaga bikomeye bararaga bagenda ijoro banjyana kwa muganga.
Mubyukuri iyo umuntu yahuye n’ikibazo gikomeye nibwo benshi bamuganiriza bamubwira icyo yakora, muri icyo gihe nari ndembejwe n’umubiri nagiye numva amajwi y’abantu bangira inama yo kujya gushaka ikibiribiri (ubwoko bw’inyoni) kandi kuyihiga ni ikintu gikomeye cyane kuko ntikunze kuboneka. Bambwiraga ko nsabwa kuyifata ari nzima nkayasamura umunwa ngacira igikororwa cyanjye mu kanwa kayo nkayirekura ikaguruka ikigendera bityo ngo ngahita nkira.
Ibyo sinabikoze kuko numvaga ibyiringiro byanjye n’amaso yanjye nyahanze ijuru. Ibi mbivuze kugira ngo mbwire abantu ko bakwiye gushyira ibyiringiro kuri Kristo kuko ni we wenyine ubasha kuvura indwara zananiranye. Na none sinababuza kujya kwa muganga ahubwo ufata imiti ubundi ugasenga Imana kuko inzira zayo zirenze ubwenge bwa muntu.
Nubwo nari nzi neza ko ndwaye indwara idakira, sinigeze ntakariza Imana icyizere, ahubwo nayobotse inzira y’amasengesho. Hamwe na bene Data b’abanyamasengesho twarasenze dutakambira Imana tuyisaba ko yankiza, ntitwigeze ducogora twasenze igihe kirekire ariko Imana ntyigeze itwima amatwi ahubwo Yagendaga iduha amasezerano ko izankiza nkongera kuba muzima”.
Mu mwaka wa 2000 nibwo uyu mubyeyi uwiteka yasubije amasengesho ye maze imugarurira ubuzima nk’uko abyivugira ati:
“Hari nijoro turi mu cyumba cy’amasengesho ni bwo Imana yavuze ko ishyize iherezo ku burwayi bwanjye ko ntazongera gukorora no kunanirwa guhumeka kuko ibikoreye kwiyubahisha. Niko byagenze nahise nkira naratashye ngeze mu rugo ndaryama mbona bukeye amahoro ntakoroye cyangwa ngo nsemeke byakomeje kugenda neza mba muzima burundu imiti najyaga nywa ndayireka.
Mubyuri niba hari ikintu cyantangaje kandi kikanezeza umutima wanjye ni ukubona nkize asthma kandi bizwi neza ko ari imwe mu ndwara zidakira. Nashimye Imana cyane kandi ntanga ubuhamya mu rusengero n’ahandi abantu bamenya imbaraga z’Imana n’uburyo isohoza icyo yavuze ku buzima bw’umuntu”.
Asoza ubuhamya bwe, Kantarama Agnes arashima Imana kandi atangaza imirimo ikomeye Uwiteka yakoze. Aboneraho kandi kurema umutima abarembejwe n’uburwayi gukomeza kugirira Imana icyizere ati “Kugeza ubu ndi umubyeyi ushima Imana kuko yantabaye ngeze ahakomeye. Ndashishikariza abarembejwe n’uburwayi ko bakwivuza ariko bagahanga amaso Kristo kuko nabonye atajya yirengagiza umwambaza”.
[email protected]


text:
Gusomana ni ikimenyetso cy’urukundo kuri bamwe, kikaba ikimenyetso cy’imyitwarire mibi ku bandi. Mu muco wa kinyafurika, gusomana byo bisa n’aho ari bishya, ubikoze afatwa nk’umunyamahanga cyangwa se uwataye umuco. Gusa bifite akamaro gakomeye.
Wenda muri iki gihe aho bisa n’ibitangiye kumenyerwa, ni mu mijyi ariko naho iyo ubikoreye mu ruhame, ntihabura abakureba ukundi. Icyakora n’ubwo bitavugwaho rumwe ku babikora, gusomana ni ikimenyetso kiza, gifite n’akamaro ku buzima bw’ubukora.
Impuguke akaba n’umwanditsi w’ibitabo ku rukundo, Andréa Demirjian we yagize ati “Gusomana ni urukundo ruhamye. Uba wageze mu mwanya wa roho yawe. Gusomana bigera ku ndiba y’umutima wawe kuko ni bwo buryo bwo kugaragaza urukundo nyarwo. Gusomana rimwe ku munsi bishobora kukurinda kurwara.”
Imimaro 8 umubiri w’umuntu wungukira mu gusomana:
1.Bifasha kugabanya umuvuduko w’amaraso
Impuguke Demirjian ivuga ko “gusomana” bituma umutima w’umuntu utera neza, bikawuha umutuzo uwuha kugabanya umuvuduko w’amaraso. Bituma amaraso atembera neza mu ngingo zose z’umubiri.
2. Bigabanya kuribwa umutwe n’imisonga
Demirjian avuga ko nk’umuntu uribwa umutwe ndetse n’abaribwa kubera kujya mu mihango, iyo basomanye n’abo bakunda akanya kanini bibafasha kugabanya uburibwe bari bafite. Uyu mugabo avuga ko nk’ababana cyangwa abakundana, badakwiye kugira urwitwazo igihe barwaye umutwe, ahubwo ko ari byiza gufatirana icyo gihe bagasoma abakunzi babo kugira ngo nabo boroherwe.
3. Byoza amenyo
Kubera imvubura z’amacandwe zivubura menshi iyo muri gusomana, ayo macandwe yoza amenyo, bikayarinda umwanda ushobora kuyajyaho ukagutera uburwayi bw’amenyo.
4. Kwigirira icyizere
Ubushakashatsi bwakorewe mu Budage bwagaragaje ko abagabo bava iwabo mu ngo bamaze gusomana n’abagore babo, biriranwa icyizere n’akanyamuneza ku kazi kandi bagatanga umusaruro.
5. Bituma uhorana itoto
Demirjian avuga ko gusomana birambura imitsi yo mu ijosi n’ibice byo ruhekenyero bigahora birambuye ari naho hakunze kugaragaza ko umuntu akuze. Iyi mpuguke ivuga ko mu gusomana uba urambura iyo mitsi maze uhagora ugaragara nk’umusore cyangwa inkumi.
6. Ni intangiriro nziza ku bashaka gutera akabariro
Demirjian avuga ko iyo mugiye gukora imibonano mpuzabitsina, hari ubwo mwese cyangwa umwe muri mwe aba atabishaka cyangwa atabirimo neza. Avuga ko gusomana ariyo ntangiriro nziza, ituma mubanza kwiyumvanamo, bikaza gutuma n’igikorwa kiri imbere kigenda neza.
7.Gusomana bibyutsa imisemburo y’ibyishimo
Niba ubabaye, wikiyicisha agahinda, shaka umukunzi wawe umuhe akabizu. Demirjian avuga ko gusomana bivumbura imisemburo y’ibyishimo mu bwonko, uwari ufite agahinda kakagenda.
8. Kugabanya umubyibuho
Demirjian avuga ko gusomana ari byiza kuko bigufasha kugabanya ibiro iyo ufite umubyibuho ukabije. Avuga ko ubusanzwe nk’iyo uri muri siporo isanzwe, nibura bigutwara iminota 30 kugira ngo ugabanye calories hagati ya 8 na 16 mu mubiri wawe, nyamara ngo gusomana by’akanya gato bishobora kubigufashamo byihuse.
Src:www.CNN.com


text:
Gushinga urugo, iyi ningingo byibuze buri muntu atekerezaho mu buzima bwe kabone nubwo yarinda ava ku isi atabigezeho, kubera impamvu zinyuranye. Yaba ufite umukunzi, utamufite cyangwa se uteganya kumubona, indoto za mbere agira ni ukugira urugo ndetse agatunga umuryango yita uwe. Ariko se mu by’ukuri ni ryari umuntu akwiriye gushinga urugo bikaba byiza kurushaho.
Bamwe bati nibyiza gushaka ukuze kuko uba uzi neza ibyo ugiyemo, abandi bati oya, nibyiza kubaka urugo ukiri muto kuko ubona umwanya uhagije wo gukemura byinshi. Uyu munsi twagarutse tukwereka ibyiza byo kubaka urugo ukiri muto. Aha nituvuga ukiri muto wumve ko ari umuntu uri mu myaka ye 20 atarageza muri 30. Niba warayirengeje ukaba utarashaka ubu butumwa burakureba, ariko cyane cyane niba wararenze 20 ariko utarageza 30, birakureba cyane.
Tutitaye ku kuba warakoze ubukwe mu rusengero, mu mategeko cyangwa ntanakimwe wakoze kubaka urugo, ni igihe ufashe umwanzuro wo kubana n’umukunzi wawe mu nzu imwe nk’umugore n’umugabo, ariko se kuki ari byiza gusanga uwo ukunda hakiri kare. Kurikira inkuru yose…
- Nko kubagore ni byiza gutwita ukiri muto kuko byorohereza umubiri wawe: umugore/kobwa utwaye inda ya mbere mu myaka yo hasi muri 20, aba afite amahirwe yo gutwita ndetse akabyara neza ntabindi bibazo bimubayeho. Ibi biterwa nuko umubiri we uba ugifite imbaraga zihagije, ibi rero bituma yaba umubyeyi ndetse n’umwana atwite bamererwa neza. Ni mugihe umukobwa/gore utwise amaze gukura mu myaka bimwe mubice by’umubiri we biba byaracitse intege bigatuma no gutwita bimugendekera nabi cyane, benshi muri aba usanga bakunda gukuramo inda cyane cyangwa abana bagapfira mu nda.
- Byoroha kumenyerana n’umukunzi wawe: iyo mushakanye mukiri bato, byorohera buri wese kwiga undi ndetse akihanganira amakosa ye, ibyo rero bituma mubasha guhangana n’ibibazo by’urugo kuko mu mitwe yanyu mwembi, haba hakiri hazima. Ibi kandi bibafasha gutegura imbere hanyu heza murikumwe kuko muba mufite umwanya uhagije wo gukosora amakosa nayo aba atari menshi mwakoze. Nimugihe abashakanye bakuze, usanga hari imibereho iba yaramaze kubajya m’umutwe k’uburyo byagorana kubagorora ngo basubira bushyashya, nibyabindi bavuga ngo igiti kigororwa kikiri gito.
- Mugira umwanya uhagije wo gutegura ahazaza hanyu: abantu bashakanye bakiri bato, burya akenshi usanga bari ku rwego rumwe, yaba mu mutwe ndetse no mu butunzi. Aba akenshi usanga buri wese yari afite intego ashaka kugeraho iyo muhuye mugahuza, izo ntego muzigeraho biboroheye. Abashakanye bakuze, akenshi usanga buri wese yaramaze kwiheba avuga ati byararangiye sinteze gukira, cyangwa se ati ibyo nashakaga narabibonye, bituma rero akenshi umwe aba ari hejuru yundi mu butunzi ari nayo mpamvu usanga bibagora guhuriza hamwe.
- Ubona umwanya wo gukora utabangamiye urukundo rwawe: hano nikwakundi usanga iyo wamaze kubaka urugo, ujya mukazi kawe ntakindi kigutesha umutwe, ukora akazi kawe uzi neza ko uri butahe murwawe, ndetse ukaba uzi neza ko ntawuri bukubwire ngo wamuburiye umwanya, nkuko bigenda kubantu batwarwa n’akazi batarashaka kugeza ubwo imyaka ibagendanye. Iyo umaze gukura usanga akazi kagusaba umwanya, n’umukunzi wawe akagusaba umwanya kandi birangira uhisemo akazi, bigatuma umukunzi umubura. Ibi rero bituma uko umunsi uhita ariko uwari kugukunda akureka bitewe nuko akazi kamaze kukwiharira.
Nubwo ariko tubabwira ko kubaka urugo hakiri kare ari byiza, ntawe dushyizeho igitutu cyo kubaka. Ukwiye gukora byose ariko ukabihuza n’imibereho yawe ndetse burikimwe ukoze ukabanza kugitegura ndetse ukamenya neza ko ugikoze kugihe, ntawundi muntu ugendeyeho. Ibi nukubera ko mbere yo kubaka ukwiye kubanza kuzirikana ko umuntu usanze ariwe mugiye kubana ubuzima bwawe bwose. Uzabyitondere…
Ese wowe ufite imyaka ingahe? Niba wubatse se washinze urugo ufite imyaka ingahe?


text:
Ubuzima
Ubuzima [1]
Muri ayo mazi y imishyuhira harimo imyuka nka NH3, CO2, CH4, etc. Iyo myuka yashongeye mu mazi biravanga, CO2 iragabanuka, za Glucides (amasukari) ziriyongera. Ayo masukari yaje kwivanga na Oxygène bibyara Alcool, Aldéhydes, cétones na Acides Organiques. Byaje kuvamo NH3, Acides Aminés, protéines bitinze biza gufatana n imyunyu (sels) havuka igitonyanga cyitwa Coocervate gifite ubushobozi bwo gukurura no kumira utuntu duto turi mu mazi.
Nyuma y imyaka 4 000 000 000 Coocervate yabyaye Protozoaires (organismes unicellulaires) nka algues bleues, Virus, Amibes, Bactéries, etc., n ubu ziriho. Izi protozoaires zaje kubyara Metazoa (organisme pluricellulaire) ziba zikanabyarira mu mazi, izishobora kuba kubutaka ariko zigatera amagi mu mazi, izishobora kuba no kubyarira kubutaka etc.
Intambwe yanyuma yabaye urwego rwitwa Mamalia (Mammifères) zifite ubushyuhe (températures) budahinduka, zitwita zikonsa urub
Imiyoboro[edit | edit source]
- ↑ "Ishami Rishinzwe Uburere Mboneragihugu, Ukwakire, 2006". Archived from the original on 2012-10-29. Retrieved 2010-12-25.


text:
Mu ijoro ryo Kuwa Kabiri Tariki ya 22 06 2021, ahagana saa tatu z’ijoro, mu karere ka Gicumbi, mu murenge wa Kageyo, akagari ka Muhondo, umudugudu wa Kamanyundo, nibwo hamenyekanye amakuru avuga ko umugabo witwa Gasangwa Diogene, yatemewe ukuboko mu rugo rwa Habineza Cyriaque arimo kumusambanyiriza umugore.
Amakuru ducyesha Igicumbi News, avuga ko aba bose bari barikumwe ahantu (Bivugwa ko bari mu kabari), umugore w’uyu nyirurugo avuga ko atashye hashize akanya Na Gasangwa avuga ko agiye, aho kujya iwe ajya kwa Habineza kumusambanyiriza umugore.
Umukuru w’umudugudu wa Kamanyundo, byabereyemo, Uzayisenga Theresphore, yavuze ko nyirurugo yageze mu urugo akikanga umuntu bigatuma amutema.
Ati: “Amakuru twamenye ni uko Habineza Cyriaque yari ari kumwe n’umugore we baratahana bataha bafite icupa, bageze mu urugo Habineza arisubiza kwa nyiraryo, agarutse asanga Gasangwa ari gukomanga ku urugi rujya mu cyumba amwikanze baba barafatanye bararwana Habineza nko kwirwanaho afata umuhoro aba aramutemye”.
Uzayisenga Kandi yakomeje avuga ko nk’ubuyoyozi bahageze bahita bajyana Gasangwa kwa muganga bageze ku kigo nderabuzima cya Muhondo nabo bahita bahamagara Ambulance imujyana ku bitaro bikuru bya Byumba.
Anakomeza agira inama abagore n’abagabo kwirinda gucana inyuma.
Agira ati: “Nta mugabo ushaka umugore adakunze, nta n’umugore ushaka umugabo adakunze, bakwiye kwirinda gucana inyuma kuko bisenya ingo ndetse bikaba byatuma bamwe babura ubuzima bwabo”.


text:
Nyanza: Abaturage bavoma amazi y’ibishanga bahawe ibikoresho byo kuyasukura
Abaturage bavoma amazi yo mu bishanga mu Murenge wa Rwabicuma mu Karere ka Nyanza, bamwe muri bo bahawe ibikoresho bizajya biyayungurura bakayanywa ari amazi meza asukuye.
Imiryango 200 ituye mu midugudu ine y’Akagali ka Mubuga, Karwiru, Kabisine, na Mubuga, yahawe ibikoresho bizajya bibafasha mu gusukura amazi yo kunywa (water filters).
Sinayobye Emmanuel afite umugore n’abana babiri, yavuze ko agenda iminota 40 ashaka amazi na yo atari meza, akemeza ko ibikoresho bamuhaye azajya abyifashisha bikamworohera gusukura ayo mazi.
Ati “Ubusanzwe nanywaga amazi mabi none mbonye ayo kunywa y’urubogobogo, sinzongera kurwara inzoka za hato na hato.”
Nyiramajyambere Marceline afite ubumuga, yandikiwe n’Abaganga ko ku munsi anyway Litiro eshatu z’amazi meza, avuga ko yanywaga amazi mabi ariko kubera ibikoresho yahawe byo kuyasukura kunywa amabi bigiye kurangirira aho.
Kandela Rosette umukozi ushinzwe abakozi muri Dufatanye Organization, umuryango utegamiye kuri Leta yasabye abahawe ibikoresho kubifata neza
Ati “Turashimira ubuyobozi bwacu budahwema kutuba hafi, kutugira inama ndetse no kuduhitiramo abagenerwa bikorwa bababaye kuruta abandi.”
Rosette yakomeje ashimira abaterankunga babo babasha kugirango igikorwa nka kiriya kigerweho ari bo Water mission na Z Mission.
Umunyamabanga Nshingwabikorwa w’Umurenge wa Rwabicuma, Ingabire Claire yabwiye abaturage ko impamvu Ubuyobozi bwahitiyemo Dufatanye Organization iriya Midugudu ari uko ikiri inyuma mu mibereho myiza.
Yavuze ko nk’ubuyobozi bifuza ko abaturage babungabunga ibikorwa bakorerwa n’umuterankunga, avuga ko abaturage bafashijwe ubuyobozi bwifuza ko na bo bagera ku rugero rw’abo mu Midugudu yiteje imbere bakanabatambukaho.
Ati “Turabasaba kurya indyo yuzuye, kunywa amazi meza, kwirinda indwara ziterwa n’imirire mibi n’umwanda.”
Intego y’umushinga Dufatanye organization ikaba ari Ukurwanya Sida, imirire mibi n’ubukene, bibanda cyane ku batishoboye bitereye icyizere cyo kubaho cyane abo mu byaro bikennye.
Dufatanye Organization basanzwe bakorana n’iyi Midugudu bya hafi mu rwego rwo guteza imbere imibereho myiza y’abayituye aho igenera buri rugo insina 10, inkoko 2, ibiti 2 by’imbuto ndetse bakanigishwa uburyo bwo kwikorera akarima k’igikoni mu rwego rwo gukumira imirire mibi.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Amafoto@NSHIMIYIAMANA
Theogene NSHIMIYIMANA/UMUSEKE.RW


text:
Mu gihugu cya Nijeriya umukobwa w’imyaka 19 witwa Kehinde Adegoke, yarose inzoka imusambanya, bidatinze aza gusama inda ndetse iza kuvukamo umwana udasanzwe.
Ibi byabereye mu gace kitwa Ogbomoso ko muri leta ya Oyo mu gihugu cya Nijeriya, aho ummukobwa witwa Kehinde Adegope yasamye inda mu muryo budasanzwe ndetse budasobanutse.
Kehinde yavuze ko mu gihe yari aryamye yaje kurota abona inzoka nini iza imusatira, nyuma ihita yihinduramo umugabo atangira kumusambanya ku ngufu. Yakomeje avuga ko nyuma y’icyo gikorwa ngo uwo mugabo yarongeye ahinduka inzoka ibona kugenda.
Izo nzozi ziteye ubwonba Kehinde avuga ko yahoraga azibona buri hihe, mu gihe cy’imyaka ine, nyuma azaga gushiduka yasamye inda ya nyayo atari ibyo mu nzozi, kamdi nyamara atarigeze akorana imibonano mpuzabitsina n’undi muntu.
Nyuma yo kumenya ko yasamye Kehinde yaje kuva aho yabaga atangira ubundi buzima bushya. Kehinde mu gusobanura ibyamubayeho yagize ati:“Nta mugabo wundi nigeze ndyamana nawe kuva navuka, roho twaryamanye njya mbasha no kuyibona mu buzima busanzwe bwa buri munsi, ntiba ishaka ko hari undi muntu unyegera, niyo yaba ari musaza wanjye. Nbibwiye umuryango wanjye ariko nta n’umwe ujya wizera ibyo mvuga”
Pasiteri wasengeye uyu mukobwa yavuze ko yahanzweho n’imyuka mibi ikaba ari nayo yari umugabo we mu buzima bw’umwuka.
Umwana wabyawe na Kehinde yaje afite amenyo y’amabwene abiri yo ku rwasaya rwo hasi, nyina atinya kumwinsa kuko yatinyaga ko ari idayimoni.
Kugeza ubu Kehinde yabaye umuvugabutumwa mndetse ibyo byose yabitanzemo ubuhamya bufasha benshi mu gihugu cye cya Nijeriya, ubusanzwe kizwiho kugira abantu benshi bakorana n’imyuka mibi.


text:
Mu bihugu byinshi bya Afurika hakunze kuvugwa ibibazo by’imirire mibi mu bana.Reka dutekereze neza uko byifashe mu Rwanda rwacu.Ese twumva kimwe impamvu zitera imirire mibi n’umuti wa nyawo?Ibisubizo byiza nibisangirwe.Tubitegereje ku bwinshi!Ngaho rero tangaIbitekerezo ku mirire mibi mu Rwanda
Twibuke ko abana bagwingiye mu Rwanda(malnutris)bagera kuri 37%(2015).Muri 2005 ngo bari 51%.Ni ukuvuga ko mu myaka icumi bagabanutseho 14%.Bisobanuye kandi ko buri mwaka bagabanukaho 1.4% gusa.Bikomeje gutyo, twazategereza imyaka irenga 20 kugira ngo iki kibazo gikemuke, maze abana bose bagire ubuzima bwiza.Ngiyo imvano y’iki gitekerezo cyo gushakira hamwe namwe ibisubizo musubiza biriya bibazo 3…..
By P.B


text:
Umuhango wari witabiriwe n’Umubiligi Jean Paul Harroy wari Guverineri wa Ruanda -Urundi icyo gihe.
Amatsiko n’impungenge byari byose ku banyarwanda bifuzaga kumenya umusimbura wa Rudahigwa dore ko nta mwana yari asize.
Imihango yo gutabariza Rudahigwa irangiye, Abatware barimo Kayumba Michel, Kayihura Alexandre na RUKEBA François batangaje ko umwami mushya ari Ndahindurwa Jean Batiste, umusore w’imyaka 23 wari umukarani w’ababiligi i Butare, wahise ahabwa izina rya Kigeli V Ndahindurwa.
Byatunguye ababiligi kuko ntibari biteze ko hari undi mwami u Rwanda ruzagira. Ibyo babishingiraga ku mvururu zari zimaze iminsi mu gihugu, abahutu bashaka ubutegetsi n’ubwigenge, abatutsi n’abandi bashyigikiye umwami.
Iyo ntebe Kigeli ntiyayimazeho kabiri kuko muri Nyakanga 1960, yahejejwe ishyanga ubwo yari yagiye mu ruzinduko i Kinshasa akabuzwa kugaruka.
Kigeli yimye ingoma igihugu kiri mu mvururu
Kigeli V Ndahindurwa yimye ingoma igihugu kirimo imvururu. Abatutsi mu mpande zimwe na zimwe bari batangiye gutwikirwa inzu no kwicwa, abahutu bashaka ubwigenge no gukuraho ubwami.
Yimitswe mu gihe bwa mbere mu Rwanda hari hatangiye kuvuka amashyaka arimo Aprosoma ya Habyarimana Joseph Gitera na Parmehutu ya Kayibanda Grégoire, yari ashyigikiye Repubulika ndetse na UNAR na RADER yari ashyigikiye ubwami.
Tariki 25 Nzeri 1959, Guverinoma y’u Bubiligi yarebereraga u Rwanda yasohoye iteka rivugurura imikorere n’imitegekere y’igihugu, ibyari sheferi (Chefferie) na su-sheferi (sous-Chefferies) bihindurwamo za komini.
Iteka ryasabye kandi ko hajyaho Inama Nkuru y’igihugu ikajya igira inama umwami mu bijyanye na politi. Banasabye amashyaka yari amaze iminsi ashinzwe mu gihugu kwitegura amatora ya Komine yagombaga kuba mu mwaka ukurikiyeho.
Tariki 6 Gashyantare 1960 hashyizweho Inama nkuru y’igihugu yari igizwe n’abantu babiri baturutse mu mashyaka ane yari akomeye mu gihugu.
Ubwo yateranaga bwa mbere, iyo nama yatanze ibyifuzo-nama ku mwami Kigeli, ko kugira ngo u Rwanda rugire amahoro, Umwami yimukira i Kigali akajya akurikiranira hafi politiki y’igihugu. Yasabwe gukuraho Inteko y’abiru yari ishinzwe ubujyanama n’amabanga y’ibwami, agakuraho n’ingoma ngabe Kalinga.
Amaze kumva inama yagiriwe, Umwami Kigeli yarabyanze dore ko n’iyo Nama Nkuru y’Igihugu we atayemeraga.
Amatora y’abayobozi ba za Komine yagombaga kuba muri Kamena 1960, ishyaka rya UNAR risaba ko hongerwa igihe kugira ngo ryitegure, ariko abakoloni barabyanga.
Amatora y’abayobozi ba za Komine yabaye tariki 26 na 27 Kamena 1960, mu myanya 3125 yahatanirwaga, ishyaka MDR Parmehutu ryegukanyemo imyanya 2390, ni ukuvuga 70 %.
Umwami yabujijwe kugaruka, abyumvira kuri radiyo
Muri Nyakanga uwo mwaka, Umwami Kigeli yumvise ko Umunyamabanga Mukuru wa Loni, Dag Hammarskjöld azaba ari i Léopoldville (Kinshasa) muri Congo, asaba Guverineri Harroy pasiporo ngo azagende bahure, amugezeho ikibazo cy’abanyarwanda kuko yabonaga ko ababiligi batazagikemura.
Mu kiganiro mu kiganiro yagiranye n’ikinyamakuru PoplmpressKA mu 2016, Kigeli yagize ati “Nasabye Guverineri abanza kwanga kumpa pasiporo ndetse biraruhanya, nyuma aranyemerera ati genda, nsanga n’indege igiye guhaguruka. Nari ngiye kubabwira ibibazo by’ababiligi ko bimaze kurenga. Mu cyumweru kimwe ngiye gusubira iwacu, Radiyo Rwanda iravuga ngo Kigeli ntashobora kugaruka mu Rwanda.”
Kigeli yavuze ko amaze no kurira indege, ababiligi bohereje abasirikare bo kumutangira ngo bamugarure ariko umupilote arabyanga.
Ati “Ngeze no ku ndege, Guverineri yohereje abakomando b’ababiligi barayigota ngo nimvemo, pilote aranga, arababwira ngo niba banshaka baze kumfatira Kinshasa.”
Kigeli amaze kubuzwa kwinjira mu Rwanda, Ababiligi bandikiye Loni bavuga ko yahunze, kandi ko naramuka agarutse akagira icyo aba batazababizwa.
Kigeli yafashe indege imuvana Kinshasa imujyana i Dar es Salaam muri Tanzania mu buhungiro.
Yinjiye mu gihugu rwihishwa, babimenye bamusubiza hanze
Ubwo yari yo, ibyegera bye n’abandi bamukundaga biyemeje kumwinjiza mu Rwanda mu ibanga, maze bamushyira mu ngobyi baza bamuhetse nk’umubyeyi utwite.
Mu muhango wo gutabariza Kigeli muri Mutarama 2017, Pasiteri Ezra Mpyisi yagize ati “Bamuhetse nk’umubyeyi mu ngobyi bamwambitse imyenda, batanga ruswa ku basirikare barindaga ku Kagera arambuka, bamushyira mu modoka bamuzana i Kigali mu nzu ya Rukeba i Nyamirambo.”
“Inkuru imaze kugera ku bazungu, bamushyize mu ndege bamujyana i Bujumbura. Nyerere avuga ko nibagira icyo bamukoraho afunga ibicuruzwa byanyuraga Tanganyika biza mu Rwanda n’i Burundi, baratinya bamusubiza Dar es Salaam.”
Kigeli amaze kugera mu buhungiro, yakomeje kwandikira Loni ayimenyesha ikibazo kiri mu gihugu, bituma tariki 20 Ukuboza 1960, Loni itora imyanzuro itandukanye irimo gusubika amatora ya kamarampaka yagombaga kuba mu ntangiriro za 1961, inategeka ko Kigeli yemererwa kugaruka mu gihugu.
Nyuma yo kumva iyo myanzuro, amashyaka yari ashyigikiwe n’abahutu, Parmehutu na Aprosoma yateguye inama idasanzwe tariki 28 Mutarama 1961, ihuriza hamwe abayobozi bo muri za komine bari baherutse gutorwa.
Iyo nama yabereye i Gitarama yasize ikuyeho ubwami ibusimbuza Repubulika, ingoma Kalinga isumbuzwa ibendera mu cyiswe ‘Coup d’Etat’ y’i Gitarama.
Iyo Coup d’Etat yakozwe ngo iburizemo uruzinduko rwa Komisiyo ya Loni rwari rugamije kuganira n’impande zombi ku bibazo bya politiki biri mu gihugu mbere y’amatora.
Tariki 25 Nzeri 1961, imbere y’indorerezi za Loni mu Rwanda habaye amatora ya kamarampaka, hafi 80% by’abayitabiriye bemeza ko badashaka Kigeli n’ubwami.
Icyakora nubwo ayo matora yabaye, Kigeli yavuze ko habayemo uburiganya kuko mbere yari yasabye ko kugira ngo amatora azabe mu mucyo agomba kwemererwa gutaha kandi n’izindi mpunzi ziri hanze zigataha.
Ababiligi bakoze igishoboka cyose ngo ubwami buveho
Mu gutabariza Kigeli, Pasiteri Mpyisi yavuze ko yanzwe n’ababiligi kuva ku munsi wa mbere atangazwa nk’umwami.
Yavuze ko icyo gihe ku itabaro Guverineri Harroy yanze Kigeli kuko bamuhisemo batagishijwe inama, ariko abiru, abatware n’abaturage bamubera ibamba.
Tariki 29 Kanama 1960, Colonel Guy Logiest wari ushinzwe ibya gisirikare mu Rwanda yandikiye Minisitiri w’u Bubiligi wari ushinzwe Afurika, Schrijver ko “Mu mezi umunani ashize, abayobozi b’abahutu bagaragaje ko bashoboye kuyobora igihugu kandi n’amatora yerekanye ko abaturage benshi babashyigikiye.”
Kugira ngo ‘coup d’Etat’ y’i Gitarama ishoboke, ababiligi babigizemo uruhare rukomeye ndetse banatanga ibikoresho byifashishijwe muri iyo nama.
Igitabo Toute ma Vie pour vous mes frères cyanditswe na Baudoin Paternostre, kivuga ko ku mugoroba wo ku itariki 25 Mutarama 1961, habura iminsi itatu ngo ubwami buhirikwe, Kayibanda yagiye kwirebera Colonel Logiest akamwumvisha ko imyanzuro ya Loni yasabiraga Kigeli kugaruka mu gihugu ishingiye ku binyoma, ariyo mpamvu bashaka guhirika ubwami.
Mu gitabo cye bwite yanditse mu 1980, Logiest yagize ati “Ntabwo nashoboraga kumushyigikira (Kayibanda) byeruye muri icyo gikorwa cyo kwivumbura ariko sinashoboraga no kubimubuza. Nahisemo kwigira nk’aho ntacyo yigeze ambwira.Namwijeje kumuha ibikoresho kugira ngo iyo nama ibe mu kurengera ituze rusange. Nizeraga ko nimbigenza ntyo, nyuma abantu bazabona ko ibyo nakoze byari byo.”
Kuva mu 1960, Kigeli yabaye impunzi mu bihugu bitandukanye bya Afurika birimo u Burundi, Tanzania, Uganda kugeza ahawe ubuhungiro na Leta Zunze Ubumwe za Amerika mu 1992 ari naho yatangiye tariki 16 Ukwakira 2016 mu mujyi wa Oakton, muri Leta ya Virginia.


text:
Buri mukobwa wese uri mu rukundo aba akeneye kwizera ko umuhungu bakundana atamubeshya cyangwa ngo amubangikanye n’abandi.
Inkuru dukesha urubuga elcrema, ivuga ko muhungu utabeshya umukobwa akora uko ashoboye kose ngo yerekane ko nta wundi mukobwa akubangikanya na we.
Umusore utakubeshya ngo aba ashaka kukwereka ko atandukanye n’abandi bahungu wigeze kumenyana na bo.
Dore ibintu 6 byakwereka ko umuhungu mukundana atakubeshya
1. Aguha ikaze mu Isi ye (mu buzima bwe bwose)
Nubwo abagabo benshi barangwa no kutavuga amagambo menshi, yemwe ntube wanamenya ko bari mu rukundo, umusore ugukunda nyabyo aguha ‘karibu’ mu buzima bwe bwose ukamenya ibyo akora n’ibyo apanga kuzakora.
2. Akwereka inshuti n’abavandimwe be n’imiryango
Ni ikintu cy’ingezi cyane kuba umusore mukundana yakwereka inshuti ze, abavandimwe be n’abandi bagize imiryango kandi muba mutaratangira kubana.
Ibyo byerekana ko nta buryarya abifitemo kuko iyo akubeshya yirinda ko bakubonana na we ngo bagire icyo bamubaza.
3. Akubonamo umuntu udasimburwa
Umusore ugukunda bya nyabyo akubonamo umuntu udasimburwa, w’indashyikirwa mu bandi kandi agahora abikugaragariza.
4. Ntabwo iyo mugiranye ibibazo abitindaho cyane
Ni ibintu bisanzwe kuba abantu bakundana bagirana ibibazo, ariko iyo umusore ugukunda bya nyabyo iyo mugiranye ibibazo akora ku buryo mubikemura mu buryo bwiza kandi nta komeze kubigira inzika cyangwa urwitwazo.
Ngo nta yindi mpamvu ibitera ni uko aba agira ngo atazagutakaza wowe mukobwa kandi aguha agaciro.
5. Nta mikino agira ibintu byose avuga aba akomeje kandi ntacyo agukinga
Iyo umusore agukunda wenyine, aba aziko iby’imikino byarangiye. Aragufungukira, ntagire ikintu aguhisha ,iyo yatangiye kukugira umujyana we, icyo gihe ubona ko wamwigaruriye atakubeshya koko.
6. Aba ari kumwe nawe mu byiza no mu bibi
Umusore utakubeshya akuba bugufi niyo waba uri mu bihe bibabaje , afatanya nawe kubabara , akakwihanganisha kandi akagukomeza.
Kuba hamwe nawe ni ikintu kingenzi kandi aba yumva ataba kure yawe.


text:
Uwitwa MUTABARUKA xxx yasabye guhindura amazina mu buryo bwemewe n’amategeko akitwa MUTABARUKA Fulgence mu bitabo by’irangamimerere.
Impamvu atanga zituma asaba guhindura amazina akaba ari uko ashaka kwandikisha neza amazina ye mu bitabo by’irangamimerere
Ingingo z’ingenzi yashingiyeho asaba inzego zibishinzwe guhindura amazina zikaba ziri hano hasi:
Biragaragara ko uyu yari afite amazina abiri arikp igihe bayandikaga baban babikoraga bakayanfika nabi nkuko byagiye bigenda. Aya makosa ari mu Rwanda hose. Hagombaga kubaho uburyo bworohera abaturagr bwo gukosoza aya mazina. Kuri NIDA kujyayo ni ugutegereza imyaka igahita indi ikaza. Muti MINALOC bo rwose ntib ikibaxo gikomeye kanfi aribo bagombaga kugira koroherexza abaturage.
Ubwo koio iki kibaxo nacyo gisaba Perezida wa Repubulika?


text:
Igipimo cy’Ubwiyunge mu Rwanda kigeze kuri 94.7% (ubushakashatsi bwa NURC)
Komisiyo y’Igihugu y’Ubumwe n’Ubwiyunge (NURC) yatangaje ubushakashatsi isanzwe ikora buri myaka itanu, igaragaza ko ubwiyunge bumaze kugera kuri 94.7% ,buvuye kuri 92.5% mu mwaka wa 2015, mu gihe mu mwaka wa 2010 intambwe yari kuri 82.3%.
Hagaragajwe ko ubwiyunge bushyigikiwe kandi buzamurwa n’inkingi zirimo, gusobanukirwa amateka y’Igihugu no gutekereza ahazaza h’u Rwanda, kwiyumva mu bunyarwanda (Ndi Umunyarwanda), icyizere n’uruhare by’abaturage mu miyoborere, umutekano n’imibereho myiza, ubutabera, ndetse n’imibanire.
Bikurikire muri iyi Video:
Ibitekerezo ( 1 )
Ariko iri Tekinika ntaho rizageza u Rwanda,ahubwo niryo rituma abantu batiyunga.Abakora izi Reports,nta kindi baba bagamije uretse kuguma ku myanya yabo ibahesha Umugati utubutse Leta ibaha.Ndi president w’igihugu najya mbirukana.
Hari byinshi bituma abantu batiyunga.Abategetsi batinya kubivuga ngo badatakaza akazi kabo.Mwibuke mbere ya le 01/10/1990.Abambali ba Habyarimana (abayobozi),baririmbaga "Amahoro-Ubumwe-Amajyambere",natwe tukikiriza.Ni iki byabyaye?Hakurikiyeho intambara na genocide byahitanye miliyoni n’amagana by’abanyarwanda.Ngiyo imbuto y’IKINYOMA twaririmbye imyaka 21.Ndayisaba arimo guhemukira igihugu.History izamubaza uburyo yabeshye abanyarwanda ko biyunze ku kigero cya 95%.